“Кофирларни қолдириб, мусулмонларни ўлдиргайлар…” « Ўзбекистон Халқ Ҳаракати\n“Кофирларни қолдириб, мусулмонларни ўлдиргайлар…”\n16 December 2016 - 7:00\nТАРИХИ МУҲАММАДИЙ — 124\nЯна ўз сўзимизга келайлик. Сўнгра Расулуллоҳ соллаллоҳу алайҳи васаллам ўлжа молларининг барини бир ерга йиғдилар. Яёв аскарга бир ҳисса, отлиқ аскарга икки ҳиссадан тақсим қилиб бердилар. Бу ишнинг устида мунофиқлардан бир киши қараб туриб эди. Ул айтди:\n— Эй Муҳаммад, бу қилган тақсимингда адолат қилмадинг. Бу сўздан Расулуллоҳнинг муборак юзлари ўзгариб, қаттиқ ғазаблари келди. Менгзалари анор доналаридек қизариб айтдилар:\n— Ҳой одам, агар мен адолат қила олмасам, энди дунёда ким адолат қила олгай? Биродарим Мусони Аллоҳ раҳмат қилсун. У эса мендан ҳам ортиқроқ озорланиб, яна сабр қилган эди. Мен ҳам бунга сабр қилишим керак.\nАнда Ҳазрати Умар туриб:\n— Ё Расулаллоҳ, рухсат қилинг, бу мунофиқнинг бошини кесиб ташлайин, — деб эди, рухсат этмадилар.\nЯна Ҳазрати Холид келиб:\n— Ё Расулаллоҳ, буни албатта ўлдириш керакдур,— деди.\n— Балки бу намоз ўқур бўлса, уни қандай ўлдиргали бўлур? — деганларида, Ҳазрати Холид:\n— Кўп намоз ўқувчилар бордурким, тилларида айтурлар, лекин у нарса дилларида йўқдур, — деди.\n— Мени Аллоҳ таоло кишиларнинг дилини ахтармоққа, уларнинг кўнгилидагини билмоққа буюрмади. Тиллари билан калимани келтириб, Қуръон ҳукмига бўйсунсалар, шунга қаноат қилурман, дилларини Аллоҳга топширурман, — деб уни ўлдиришга рухсат бермадилар.\n— Бунинг наслидан шу яқинда бир тоифа кишилар пайдо бўлгайким, умматларим ичра кўп фитна-фасод солгайлар. Кофирларни қолдириб, мусулмонларни ўлдиргайлар. Оғизларида Қуръон тиловатлари бордур, кўнгилларида эса ундан заррачалик баҳралари йўқдур, — дедилар.\nБу эса Расулуллоҳнинг ғойибдан хабар мўжизалари эди. Ул зот деганларидек, Ҳазрати Алининг халифалик даврларида хавориж тоифаси пайдо бўлди. Расулуллоҳга адабсизлик қилган шу кишини ўзларига раис сайламиш эдилар. Ислом диннинг офати хавориж фирқасидан бошлаб тарқалди. Аларнинг аломатини Расулуллоҳ Ҳазрати Алига айтмиш эдилар:\n— Эй Али, мендан сўнгра бир фирқа кишилари сенга қарши чиқиб уруш қилгайлар, сен уларга ғолиб келиб, зафар топгайсан. Раисларининг билаги бошида аёлларнинг кўкракларидек дўмбайиб чиққан белгиси бордур.\nРасулуллоҳнинг айтганларидек, хаворижлардан тўрт мингдан ортиқ киши Ҳазрати Алига қарши чиқиб урушмоқчи бўлишди. Орада қон тўкилмаслиги учун, уларга кўп насиҳат қилдилар, фойда бермади. Бошқа илож йўқлигидан урушмоққа мажбур бўлгач, Расулуллоҳ айтганларидек, хаворижлар устидан ғалаба қилди. Тўрт минг кишидан тўққиз киши қочиб қутулди, қолганлари эса бутунлай қиличдан ўтказилди. Қўли устида кўкрак каби дўмбайиб турган белгиси бор раислари ҳам шу урушда ўлдирилди. Ўликлар ичидан ахтаришиб юриб, уни топдилар. Ўттиз йил илгари бу воқеадан хабар бериб, Расулуллоҳ айтган сўзлари тўғри чиққач, Ҳазрати Али бошлиқ бутун аскар такбир айтишиб, Пайғамбаримизга саловот ўқишдилар.\nМана шу кундан бошлаб хавориж фирқаси мусулмонлар ичида кўпайиб, Ислом халифаларига қарши ҳар ерда қўзғолон кўтардилар. Ҳазрати Алини шаҳид қилган Абдураҳмон ибн Мулжам деган киши ҳам шулардан эди.\n— Эй Али, илгариги умматлардан чиққан энг ёмон одам Солиҳ пайғамбарнинг туясини ўлдирган кишидур. Кейингилардан чиққан энг ёмон одам, сени ўлдирган Ибн Мулжамдур, — деган сўз ривоят қилинмишдур.


Электр самолётнинг илк парвози муваффақиятли кечди\nЭлектр самолётнинг илк парвози муваффақиятли кечди...\n08.06.2022 14:22 0 935\n1 Электр самолётнинг илк парвози муваффақиятли кечди 01:00\n"VoloConnect" электр самолёти биринчи парвозини муваффақиятли амалга оширди. Самолёт ҳавода 2 дақиқаю 14 сония вақтни ўтказди.\nСамолёт немис стартапи "Volocopter"нинг маҳсулоти ҳисобланади. Компания уни аэротакси сифатида тақдим этяпти. Яъни одамларни ташиш кўзланган. Унинг шериги - "VoloCity" ҳажман кичикроқ бўлиб, шаҳар ичида ҳаракатланиш йўналишига эга.\nКомпаниянинг яна бир ихтироси - "VoloDrone" 200 килограммгача юкларни 40 километр масофага ташишга мўлжалланган. У қутқарув ишлари, қурилиш ва ўрмон хўжалигида меҳнат қилади.\n"VoloCity" 2024 йилда, "VoloConnect" 2026 йилда тўлиқ фойдаланишга топширилиши режалаштирилган.\nаэротакси самолёт VoloConnect\nIT олами 14/05, 09:34\nБу сузадиган самолётми ёки учадиган қайиқ?\nIT олами 25/04, 16:36\n"Tesla" самолёт билан тўқнашиб кетди


Дераза ойналарига аргон нима учун керак?\n09:46 / 02.06.2016\nҲеч кимга сир эмаски, уйдаги деразалар - бу сизнинг бетакрор услубингизни тасдиқлайдиган интерьернинг кўркам деталигина эмас, балки ташқи табиий омиллардан ҳимоя қилувчи кўп функцияли ишончли восита ҳамдир. Сиз учун деразанинг вайси функциялари энг долзарб аҳамиятга эгалигига қараб, ImzoAkfa шоу-румлари консультантлари таклиф қилинган бюджетдан келиб чиқиб Сизга мос келувчи энг мақбул вариантни танлашга ёрдам беришади.\nЗамонавий дераза ойналарининг энг муҳим элементларидан бири металл тасма периметри бўйича ўзаро бирлаштирилган икки ёки ундан ортиқ ойна бўлагидан иборат ойналар тўплами ҳисобланади. Айнан ойналар вазни туфайли тайёр ойна шундай оғир бўлади. Келинг, ойдинлик киритамиз, ойнларда шу даражада муҳим нима бор экан?\nМаксимал эргономика учун ойналар инерт газ билан тўлдирилади, уларнинг орасида аргон энг оптимали ҳисобланади. Ойналарни аргон билан тўлдириш технологияси Ўзбекистонда яқинда ImzoAkfa фабрикасида қўлланилувчи махсус ускуна ёрдамида йўлга қўйилди.\nАргон қопламли ойналарнинг устунликлари бисёр:\n- Иссиқлик ўтказувчанлик. Аргоннинг иссиқлик ўтказувчанлиги оддий ҳаводан анча кам, бу ойналарнинг иссиқлик изоляцияси хусусиятларини 40-60 фоизга яхшилайди. Аргонли ойналар шу тариқа йилнинг совуқ мавсумларида иссиқликни яхши сақлайди ҳамда жазирама ёз мавсумида ёқимли салқин ҳавони кафолатлайди.\n- Эргономлик. Аргонли ойналарнинг эргономлиги аниқ - бундай ойналар хонадаги ҳароратни сақлаб қолиб, уйдаги ички иқлимни бир маромда ушлаб туриш учун кетадиган ҳаражатларни қисқартиради.\n- Шовқин изоляцияси хусусиятлари. Аргонли ойналарнинг шовқин изоляцияси хусусиятлари оддий ойналарга қараганда 15-20 фоизга баланд. Бу овоз тўлқинларининг нафақат шиша орасидан, балки унинг ичидаги инерт газ орасидан ҳам ўтишига тўғри келиши билан изоҳланади.\n- Зарарли ультрафиолет нурлардан ҳимоя. Бу сўзсиз аргонли ойналарнинг энг асосий устунликларидан биридир. Гап шундаки, инерт газнинг физик-кимёвий хоссалари туфайли аргон УФ-нурларни тўлиқ акс эттиради ва бу билан қуёшли кунларда хавфсизликни таъминлайди.\n- Юқори оптик хусусиятлар. Аргон ҳавога нисбатан юқори оптик хусусиятларга эга, бу билан у дераза ташқарисидаги предметларнинг бузиб кўрсатилмаслигини таъминлайди. Ҳарорат ўзгаришига қарамай, инерт газ ўз хусусиятларини сақлаб қолиши натижасида шундай аниқликка эришилади.\nШу тариқа, аргон билан тўлдирилган ойналар уни кўп функцияли қилади ва унинг иссиқлик ва шовқин ўтказувчанлик хусусиятларини яхшилаш учун профиль камералари сонини кўпайтиришга зарурат қолмайди. Бундан ташқари, инерт газ билан тўлдирилган бир камерали ойнанинг оддий ҳаво тўлдирилган кўп камерали ойналардан ҳеч қандай кам жойи йўқ. Демак, Сиз аргон ойналарни танлаб, конструкцияни енгиллаштиришингиз ва шу билан бирга ойнани маҳкам ушлаб турган фурнитуранинг хизмат қилиш муддатини узайтиришингиз ҳам мумкин.\nБатафсил маълумотлар учун телефон рақами: 207 7777\nРасмий сайт: imzo.uz\nImzo Akfa дераза ойна ром


ЯНГИ ЦЕМЕНТ ЗАВОДЛАРИ ВОДИЙ ЭҲТИЁЖИНИ ТЎЛИҚ ҚОПЛАЙДИ - Uzbegim | Uzbegim\nМустақилликнинг дастлабки йилларидан бошлаб Президент Ислом Каримов раҳнамолигида мамлакатда ижтимоий-иқтисодий ва ҳуқуқий соҳаларни ислоҳ этиш, эркин тадбиркорлик фаолиятини қарор топтириш борасидаги ислоҳотлар босқичма-босқич амалга оширилиб келинмоқда. Хусусан, сўнгги йилларда қабул қилинган Ўзбекистон Республикаси қонунлари, Президент фармонлари ва қарорлари, Ҳукумат қарорлари асосида тадбиркорлик субъектларини рўйхатга олишнинг хабардор қилиш тартиби жорий этилди, уларнинг молия-хўжалик фаолиятини фақат солиқ идоралари текшириши мумкинлиги ва тадбиркорларга нисбатан ҳар қандай санкциялар суд қарорига биноан қўлланилиши белгиланди, шунингдек ҳисобот тақдим этишнинг барча шакллари ва турлари, тадбиркорлар фаолиятига асоссиз аралашув ва текширишлар сони кескин қисқартирилди.\nБунинг натижасида иқтисодиётнинг етакчи тармоқлари ва соҳаларида хорижий инвестициялар иштирокида 5 мингга яқин корхона ташкил қилинди ва муваффақиятли фаолият юритмоқда. Шунингдек, ўзлаштирилган хорижий инвестициялар тузилмасида тўғридан-тўғри инвестициялар салмоқли ўрин тутади, уларнинг улуши 80 фоиздан ортиқни ташкил этди. Ҳар йили мамлакат иқтисодиётига киритилаётган инвестиция умумий ҳажмининг 26,6 фоиздан кўпроғи тўғридан-тўғри хорижий сармоялар ҳиссасига тўғри келмоқда. Бу эса хорижий инвесторларнинг республикамиз иқтисодиёти барқарорлигига, уни ривожлантириш истиқболларига қизиқишини ҳамда ишончини янада орттирмоқда.\nЯратилган ушбу имкониятлардан фойдаланиб, Фарғона вилояти “Jo‘ydam ta’mir qurilish” масъулияти чекланган жамияти ҳамда Хитой Халқ республикасининг “Тонгли”, “Баодин Сэньчэн”, ҳамда “Шанфэнг” компаниялари иштирокда қўшма корхоналар ташкил этиш бўйича шартнома имзоланган.\nУнга кўра Андижон вилоятининг Булоқбоши тумани ҳамда Фарғона вилояти Ўзбекистон туманининг Шўрсув шаҳарчасида ҳар бирида суткасига 5000 тоннадан цемент ишлаб чиқарувчи корхоналар ташкил этилиши режалаштирилган. Булоқбоши туманида жорий йилнинг 1 апрелдан бошлаб қурилиш-монтаж ишлари бошланади. Ушбу лойиҳага хитойлик ҳамкорлар томонидан 200,0 миллион АҚШ долларидан ортиқ инвестиция киритилиши белгиланган. Корхоналарнинг қурилиш ишларига сарф этиладиган маблағлар “Асака” ДАТБ ҳамда ДТ “Халқ банки” Фарғона филиаллари томонидан молиялаштирилиши кўзда тутилган.\n– Мамлакатимизда муҳтарам Президентимиз Ислом Каримов раҳнамоликларида юртимизда қулай ишбилармонлик муҳитининг барпо этилгани бутун дунё ҳамжамияти томонидан эътироф этилмоқда, – дейди “Jo‘ydam ta’mir qurilish” масъулияти чекланган жамияти раҳбари Акбаржон Якубжанов. – Биз ҳам жамиятимиз негизида цемент заводи қуришга аҳд қилдик. Шу кунларда Андижон вилояти Булоқбоши туманида қурилиш ишлари бошланади. Шўрсув шаҳарчасида эса қурилиш ишлари июль ойидан бошланади. Қайд этиш жоизки, цемент ишлаб чиқариш учун зарур бўлган хом ашё маҳсулотлари 100 фоиз маҳаллий конлардан олинади.\nБугунги кунда Фарғона вилоятида фаолият кўрсатаётган “Қувасой цемент” АЖ томонидан ишлаб чиқарилаётган маҳсулотлар водий эҳтиёжининг 37 фоизини ташкил этади холос. Қолган қисми бошқа вилоятлар ёки қўшни мамлакатлардан валюта эвазига сотиб олинмоқда. Эндиликда эса ушбу корхоналарнинг ташкил этилиши ҳудудларда 800 га яқин янги иш ўринлари ташкил этилиши билан бирга, водий аҳолисининг цементга бўлган эҳтиёжи тўлиқ қопланади.


ИШ ЎРНИГА ЭГА БЎЛИШ - Ўзбекистон овози газетаси\nтурмуш даражасини юксалтиришнинг муҳим омили\n«Ўзбекистон Республикаси Президенти сайлови тўғрисида»ги Қонуннинг 29-моддасида Ўзбекистон Республикаси Президентлигига номзоднинг ишончли вакилларининг вазифалари белгилаб қўйилган. Ишончли вакиллар номзодга сайлов кампаниясини ўтказишда ёрдам беради, тарғибот-ташвиқот ишларини олиб боради.\nШунга мувофиқ бугун жойларда Ўзбекистон Республикаси Президентлигига Ўзбекистон Халқ демократик партиясидан номзод Ҳотамжон Кетмоновнинг ишончли вакиллари сайловчилар билан учрашувлар ўтказиб, сайловолди тарғибот ишларини кенг кўламда олиб боришяпти. Ана шундай учрашувлардан бири Қорақалпоғистон Республикаси Беруний туманида ўтказилди. Учрашувни 163-участка сайлов комиссияси раиси Атаджон Баллиев очди. Унда номзоднинг ишончли вакили Қуватбай Қурбанбаев сайловчилар билан мулоқотда бўлди.\nИшончли вакил дастлаб сайловчиларни Ўзбекистон Республикаси Президенти сайловида партиядан кўрсатилган номзоднинг таржимаи ҳоли ҳамда дастури билан таништирди. Хусусан, ишончли вакил ўз сўзида номзод Ҳотамжон Кетмоновнинг дастури Ўзбекистон Халқ демократик партиясининг дастурий мақсадларига асосланганини таъкидлаб ўтди. Унда аҳолининг ижтимоий фаоллигини ошириш, иқтисодий даромадларини кўпайтириш борасида ҳам қатор устувор йўналишлар белгилангани алоҳида қайд этилди.\n— Бизнинг номзод дастурида манзилли ижтимоий ҳимоя тизимини такомиллаштириш, кам таъминланган оилаларни ҳар томонлама қўллаб-қувватлаш самарадорлигини ошириш, аҳоли бандлигини таъминлаш, халқ таълими ва тиббиёт тизимидаги ислоҳотларни янада чуқурлаштириш ҳамда жойларда ишлаб чиқаришни кенгайтириш масалалари ўз аксини топган, — деди у. — Дастурда ижтимоий ҳимоя масалаларига алоҳида эътибор қаратилганини кўпчилик қўллаб-қувватлайди, деб ҳисоблаймиз. Чунки булар энг долзарб ҳаётий вазифалар бўлиб, аҳолининг ижтимоий фаоллигини ошириш, иқтисодий даромадларини кўпайтириш масалаларини ўз ичига олган. Хусусан, дастурда муносиб иш ҳақи тўланадиган барқарор иш ўринларини тақдим этаётган корхоналарда меҳнатга лаёқатли аҳоли бандлигини таъминлаш бўйича саъй-ҳаракатларни фаоллаштириш белгиланган. Улар қаторига, авваламбор, ишлаб чиқариш соҳасининг юқори технологик тармоқ корхоналари, хизмат кўрсатиш ва сервис соҳасида фаолият юритаётган корхона-ташкилотлар киради. Номзод Ҳотамжон Кетмоновнинг фикрича, ушбу соҳаларга мамлакатда мавжуд бўлган бўш меҳнат ресурсларини фаол жалб қилиш иқтисодий ўсишнинг муҳим омили ҳисобланади.\nУчрашув давомида номзод дастурида баён этилган асосий йўналишлар юзасидан сайловчилар томонидан фикр-мулоҳазалар билдирилди.\n— Президентликка номзоднинг дастурида илгари сурилган айрим масалалар эътиборга моликдир, — дейди Беруний туман тиббиёт бирлашмаси бош шифокори ўринбосари Халила Эсполаев. — Хусусан, касб-ҳунар коллежлари битирувчиларига имтиёзли микрокредитлар ажратиш, ўз бизнесини йўлга қўйишда уларни белгиланган йиғимлардан озод қилиш орқали якка тартибдаги меҳнат фаолиятини қўллаб-қувватлаш бўйича мақбул шароитлар яратиш, шунингдек, кадрлар тайёрлаш учун олий ўқув юртларига таълим контрактларини тўлаётган корхона-ташкилотларни рағбатлантириш ҳақидаги таклифлар менга манзур бўлди. Чунки одамларимизнинг ҳаёт тарзи ва даражасини юксалтиришда бандликни таъминлаш муҳим ўрин тутади. Ишли, турмуш даражаси юқори бўлган одам эртасидан кўнгли тўқ бўлиб яшайди. Халқ демократик партиясидан кўрсатилган номзоднинг дастури шу жиҳатлари билан аҳамиятлидир.\nИшончли вакил сайловчиларни Ўзбекистон Республикаси Президентлигига Ҳотамжон Кетмонов номзодини қўллаб-қувватлашга чақирди.


Бу ҳақдаги тегишли фармон лойиҳаси Адлия вазирлиги томонидан ишлаб чиқилган ва Ўзбекистон Республикаси норматив ҳуқуқий ҳужжатлар муҳокамаси порталига жойлаштирилган.\nЎзбекистонда нотариат институтини ислоҳ қилишнинг асосий йўналишлари рўйхатида нотариал фаолиятнинг самарали, шаффоф тизимини яратиш ва нотариусларни мунтазам аттестациядан ўтказиш тартибларини жорий этишдан иборат.\nНотариатларни ҳалол ва юқори малакали мутахассислар билан таъминлаш ва юқори даражада хизмат кўрсатишга эришиш ҳам устувор вазифалардан ҳисобланади.\nЎзбекистон Нотариал палатасини таъсис этиш ва барча нотариусларнинг унга мажбурий равишда аъзо бўлишини йўлга қўйиш кўзда тутилган. Режага кўра, нодавлат палата нотариуслар фаолиятини мувофиқлаштириб, уларнинг ҳуқуқ ва манфаатларини ҳимоя қилади.\nШунингдек, 2018 йил 1 июлидан Ўзбекистоннинг барча ҳудудларида электр энергияси, табиий газ, иссиқлик таъминоти, сув таъминоти ва канализация бўйича қарздорлик мавжуд эмаслиги тўғрисида қоғоз кўринишидаги маълумотномаларни тақдим этиш ҳақидаги талаб бекор қилинади. Зарур маълумотлар фақатгина идоралараро электрон алоқани қўллаш ёки коммунал қарздорликни қоплаш тўғрисида томонларнинг ёзма хатини олиш йўли билан амалга оширилади.\nМазкур рукндаги бошқа мақолалар: « Мева-сабзавот маҳсулотлари, узум, полиз, дуккакли экинлар, шунингдек, қуритилган сабзавот ва меваларни маҳаллий экспорт қилувчиларни қўллаб-қувватлаш бўйича қўшимча чора-тадбирлар тўғрисида\tПрезидент қарори: экспортчи корхоналарга хориж бозорларини ўзлаштириши учун қулай шароитлар яратилди »


“Барса” енгилмас жамоага айланади. Хави тўрт суперфутболчини чақирди!\n8 ноября, 2021, 16:45\nТеги:Эрлинг Холанд | Поль Погба | Барселона\nХавини олдинда буюк ишлар кутмоқда\nЮлдузли даврларини “Барселона”да ўтказган Хави Эрнандес тобора чўкиб бораётган жамоани қутқариш учун Каталонияга олиб келинди. Испания чемпионатининг ўртамиёна вакилига айланиб бораётган “Барселона” кейинги пайтда мураббийга ёлчимаётгани кўриниб қолди. Ҳатто “Барселона” фалсафасини яхши билган Рональд Куман ҳам ҳеч нарсани уддалай олмай, бош мураббийликдан истеъфога чиқарилди.\nЭнди навбат Хавига. Биринчи навбатда, янги бош мураббий жамоада катта ислоҳотларни амалга ошириш кераклигини яхши англаб турибди. Молиявий инқироз даврида клуб раҳбарияти асосан эркин агентга айланган футболчиларни таркибга қўшиш ёки бошқа жамоалар билан ўйинчи алмашиш билан шуғулланди. Лекин бу усул кутилган натижани бермади.\nХави Эрнандес мукаммал жамоа тузиш учун маҳорат ва истеъдод бобида беназир футболчиларга эга бўлиш кераклигини яхши билади. Каталонияликлар Лионель Мессини қўлдан чиқарганидан кейин жамоани янги юлдузлар билан кучайтириши талаб этилмоқда.\nЯнги бош мураббий клуб раҳбарияти олдига уч нафар суперфутболчини олиш вазифасини қўйди. Ҳозир шу номзодларни кўриб чиқамиз.\nХавига зудлик билан тўпурар ҳужумчи керак. Уни Куман тўплаган нидерландиялик ўйинчилар қониқтирмайди. Шу боис, испаниялик мутахассис “Боруссия” тўпурарини Эрлинг Холандни олиб келишни сўраяпти. Хави рўйхатида биринчи ўринда турган норвегиялик ҳужумчини олиш катта маблағ ва рақобатбардошликни талаб қилади.\nХоланднинг харидори жуда кўп ва уларнинг бари молиявий жиҳатдан қудратли клублар. Эрлингни оладиган жамоа унга 40-50 миллион евро атрофида йиллик маош ажратиш баробарида, футболчининг агенти Мино Райоланинг ҳам ҳакалак отган нафсини қондириши керак.\n“Барселона”нинг янги бош мураббийи майдон марказидаги ишларни “Манчестер Юнайтед”дан кетишга тайёр турган Поль Погбага топширмоқчи. Каталонияликлар январдан франциялик юлдузни Хави қўл остида ўйнашга кўндирса, у мавсум якунланиши билан эркин агент сифатида жамоага бепул қўшилиши мумкин.\nБироқ, Жоан Лапорта ҳал қилиши керак бўлган бошқа масала бор. Поль Погба катта маош олиб ўрганган ўйинчи. “Барселона” хўжайинлари кейинги икки йилда барча футболчилар ва ходимлар маошини кесиш билан молиявий инқироз оқибатларини юмшатишга уринаётган бир паллада Погбага отни калласидек маош ваъда қилиши мантиқсизликдек кўринмоқда. Погба келиб, мўмай маош олиши, даромади кесилган бошқа ўйинчиларда норозилик келтириб чиқариши ва бунинг оқибатида ички муҳит бузилиши табиий.\nБарселоналик мухлисларга шу шаҳарда вояга етган ўйинчи жамоа шарафини ҳимоя қилиши муҳим аҳамият касб этади. Ҳозир Бундеслигада “Лейпциг” шарафини ҳимоя қилаётган Испания терма жамоаси аъзоси Дани Ольмо айнан шу талабга тўғри келади. Барселона шаҳрида таваллуд топган Ольмо Хави рўйхатида учинчи қаторда қайд этилган.\nИстеъдодли ярим ҳимоячи майдон марказидаги етакчилик учун Поль Погбанинг альтернативи ҳисобланади. Қолаверса, Ольмонинг ўйин услуби Погба билан бир таркибда тўп тепиш имконини ҳам беради. Бир сўз билан айтганда Дани серқирра ўйинчи.\nҚоларвеса, Дани Ольмо “Барселона”нинг нозик нуқтаси – ўнг қанотига яқин зоналарни ёпиб бериши мумкин. Ҳозир бу позицияда ўйнаёган футболчиларга тажриба етишмаётгани яққол намоён бўлмоқда.\nАлбатта, ҳимоя чизиғи ҳам Хави назаридан четда қолмади. 41 ёшли мураббий бу позицияга биринчи бўлиб Жюль Кундени олмоқчи. Франциялик футболчининг ўзи ҳам “Севилья”дан тезроқ қочмоқчи. Лекин уни олиш учун камида 60 миллион евро харажат қилиш керак. Даъвогарлар ҳам кам эмас.\nХави олдида турган яна бир мураккаб вазифа – жамоани Серхио Бускетс, Жерар Пике, Серхи Роберто, Жорди Альба каби тажрибали ўйинчиларидан тозалаш. Бу футболчилар ёши катталиги ва узоқ йиллардан бери “Барса” таркибида тўп сураётгани боис ёшларга ва ҳатто клуб раҳбариятига босим ўтказишга қодир. Ноқулай томони шундаки, Хави футболчилик даврида улар билан бирга ўйнаган ва “отахон”ларнинг жойини ёшларга олиб бериш учун анчагина шижоат талаб этилади.\nХавининг режаларини ҳаётга тадбиқ этиш учун Жоан Лапортанинг тадбиркорлиги керак бўлади. Чунки буларнинг бари катта маблағ эвазига амалга ошади. Нима ҳам дердик, гранд клуб мавқеини қайтариш арзон ва осон бўлмайди. Зеро, футболни чидаганга чиқарган...


LG SUPER UHD телевизорлари — орзуни ҳақиқатга айлантирувчи квант технологиялари\n11:11 / 14.12.2016\nЗамонавий илмий тараққиёт инсон имкониятларини мисли кўрилмаган даражага олиб чиқди. Биомолекуляр тузилмалар, лазер терапияси, нанотехнологиялар, инсонни дунёни англаш учун яқинлаштирувчи ҳар бир қадам, ҳаётимизнинг сифат даражасини яхшилайди. Бу тараққиёт телевизион панеллар ишлаб чиқариш соҳасида ҳам яққол кўзга ташланади.\nLG компанияси ранг етказиб бериш ва тасвир имкониятлари бўйича мукаммал, IPS 4K квант дисплейли, реаллик билан рақобат қила олувчи SUPER UHD телевизорларини яратди.\nНима учун бугунги куннинг энг мукаммал тасвири\nLG SUPER UHD телевизорларида эканлигини тушуниш учун квант технологиялари ҳақида тасаввурга эга бўлишимиз керак. Оддий тил билан айтганда, бу энергия ёки зарядни энг майда зарра ёрдамида узатишдир, яъни Сизнинг телевизорингиздаги тасвир ва ранглар устида кўп миллионли кичик электронлар армияси меҳнат қилади: ранг, ёрқинлик, тасвир контрастлиги учун жавоб беради. Бунга ишониш ва тасаввур қилиш қийин, лекин инсон онги квант технологияларини ўзига бўйсундирди.\nБугунги кунда IPS 4K Quantum ва ColorPrime Plus инновацион технологияларини ҳақли равишда LED телевизорлар ишлаб чиқаришдаги сўнгги сўз дейиш мумкин. LG SUPER UHD моделлари учун ранглар хилма-хиллиги ва тасвир ёрқинлигини узатишда ҳеч қандай чегара йўқ. Сон-саноқсиз квант армияларининг ҳар бири ўзига юклатилган вазифаларга қараб фарқланади, яъни ушбу митти кристалларнинг ҳеч бири такрорланмайди!\nМахсус алгоритм бу поёнсиз оркестрни бир бутун бўлиб ҳаракатланишга мажбур қилиб, тартибга солади. Бу технология миллиардлаб рангларни ўзида жамлаган, мисли кўрилмаган чуқур ва аниқ тасвирни етказишга имкон беради. LG компаниясининг IPS 4K Quantum дисплейли SUPER UHD телевизорлари тасвири шу қадар мукаммалки, уни атрофингизни ўраб турган реаллик билан адаштириб юборишингиз ҳеч гап эмас.\nLG’нинг SUPER UHD телевизорларида кенг қамровли янги ранг фильтрлари қўлланилади. Унинг экранида тавсирни бузиб кўрсатувчи ҳеч қандай камчиликлар йўқ. Бу моделлар дизайни бир бутун экранни ҳосил қилувчи ультраюпқа корпуси билан ажралиб туради. Телевизор кўриш вақтида ўта юпқа рамка экран ва реаллик ўртасидаги чегараларни йўқ қилиб, деярли кўринмайди. Бунга яна Full HD форматини тўрт карра кўтарадиган юқори аниқликдаги 4K, тасвир сифатини яхшилаш мақсадида ишлаб чиқилган Color Prime Plus ва ULTRA Luminance технологияларини қўшсак, замонавий телевизорнинг мукаммал формуласига эга бўламиз.\nLG телевизорлари Кореяда ишлаб чиқарилган.\nLG LG OLED LG OLED TV


Фарғонада сохта авиачипталар тайёрлаб сотган шахс қўлга тушди\nФарғонада сохта авиачипталар тайёрлаб сотган шахс...\n09.09.2018 10:56 0 4\nФото: «Бизнес Визит»\nБош прокуратура департаментининг Фарғона шаҳар бўлими ходимлари томонидан ўтказилган терговга қадар текширув давомида, фуқаро Д. Фарғона шаҳар, Сайилгоҳ кўчасида ноқонуний равишда авиабилет сотиш шохобчасини ташкил қилган.\nБош прокуратура ахборот хизматининг хабарига кўра, у компьютер техникаси ёрдамида сохта авиабилетлар тайёрлаб, уларни жами 13 нафар фуқарога сотиб, улардан фирибгарлик йўли билан 22,9 млн. сўм олгани аниқланган.\nМазкур ҳолат юзасидан фуқаро Д.га нисбатан жиноят иши қўзғатилиб, тергов ҳаракатлари ўтказилмоқда.\nФарғона сохта чипта


Гулнора Каримованинг собиқ турмуш ўртоғи аслида ким эди?\nЎзбекистон Бош Прокуратурасининг Гулнора Каримованинг жинояти ҳақидаги баёнотидан сўнг, интернет тармоғида унга тегишли маълумотлар кўпайиб кетди. Шундай маълумотлардан бири Гулнора Каримованинг собиқ турмуш ўртоғи ҳақида. Гулнора Каримованинг собиқ турмуш ўртоғи Мансур Мақсудий Абдуроуф ўғли йирик ишбилармон ва миллиардер.\nМансур Мақсудий Афғонистоннинг ўзбеклар зич яшайдиган Андхўй шаҳрида 1966 йили, ишбилармонлар оиласида туғилган. Миллати ўзбек. Мансур АҚШнинг Гарвард Университетида таҳсил олган. 1991 йили Тошкентда Гулнора Каримова билан танишган ва унга уйланган. Мансур Мақсудий илк бор Ўзбекистонда Coca-Cola ичимликларини ишлаб чиқара бошлаган. Шунингдек Мансур Мақсудийнинг Ироқда нефть ишлаб чиқарувчи марказларнинг ҳам бир нечтасига эгалик қилиши ҳақида айтилади. Мансур Мақсудий хозирда АҚШда истиқомат қилади.


ZiyoNET › Арбоблар › Мухиддинов Джалалиддин Носирович\nМухиддинов Джалалиддин Носирович\nҒуломов Қодир Ғофурович\nИгамбердиев Хусан Закирович\nШипулин Юрий Геннадьевич\nТуғилган сана: 1941 Апрел 5\nТуғилган сана: 1941 йил 5 апрель\nЙўналишлар: Иссиқлик энергетикаси\n1941 йил 5 апрелда Тошкент шаҳрида таваллуд топган. Миллати – ўзбек.\n1963 йил Тошкент политехника институти иссиқлик энергетикаси ихтисослиги буйича иссиқлик энергетикаси муҳандиси мутахассислигини эгаллаган.\n1970 йилда Тошкент шахрида «Исследование процессов сушки сыпучих материалов в вибро-пневмо-псевдоожиженном слое» мавзусида номзодлик диссертацияларини ҳимоя қилган. 1986 йилда Москва шаҳрида «Теоретические основы и разработка эффективных методов сушки хлопка-сырса и продуктов эго переработки» мавзуида докторлик диссертацияларини ҳимоя қилган.\nТехника фанлари доктори, профессор. У ёшларни тарбиялашда кўрсатган хизматлари учун ««Шухрат» медали» фахрий унвонига сазовор бўлган. У монография, дарслик, ўқув қўлланма, патент, хорижий ва республика илмий журналларида мақолалар муаллифи.\nУ 1963 йилдан Тошкент политехника институти энергетика факультетининг «Иссиқлик техникасининг назарий асослари» кафедраси ассистенти, катта ўқитувчиси, доценти.\n1975 йилда «Саноат иссиқлик энергетикаси» кафедраси мудири, 1995 йилдан Тошкент давлат техника университети энергетика маркази проректори, 1998 йилдан «Шарқ таронаси» очиқ акционерлик жамияти раиси. 2002 йилдан Тошкент давлат техника университети энергетика факультети декани, энергетика институти директори, 2004 йилдан Тошкент давлат техника университети «Саноат иссиқлик энергетикаси» кафедраси профессори, 2005 йилдан Тошкент давлат техника университети «Иссиқлик энергетикаси» кафедраси мудири, 2006 йилдан Тошкент давлат техника университетининг «Иссиқлик энергетикаси» кафедраси профессори.\nТошкент давлат техника университети ҳузуридаги «Саноат иссиқлик энергетикаси» ихтисослиги бўйича Ихтисослашган кенгаш аъзоси. Унинг раҳбарлигида 11 та фан номзоди тайёрланган.


Эртага қайси спортчиларимиз Токио-2020 да иштирок этади 30-07-2021, 00:30 | Zamin.uz\n00:30 / 30.07.2021\n30 июль куни Ёзги Олимпиаданинг еттинчи кунги баҳслари ўтказилади. Эртанги баҳсларда яна 5 нафар ўзбекистонлик спортчи 4 спорт тури бўйича ўз омадини синаб кўради.\nШу кунги баҳсларда Ўзбекистон бокс жамоасининг 2 нафар вакили рингга чиқади, дзюдо жамоасининг энг оғир вазнли вакили Бекмурод Олтибоев медал учун курашади.\n+100 кг вазн тоифасида Ўзбекистон шарафини ҳимоя қиладиган Олтибоевнинг биринчи жанги Тошкент вақти билан соат 7:25да бошланади. Унинг илк рақиби мўғулистонлик Дууренбаяр Улзибаяр бўлади.\nЎзбекистонлик боксчилар орасида биринчи бўлиб чоракфиналга йўлланма олган Бобо-Усмон Ботуровни (-69 кг) соат 8:35да бошланадиган жиддий жанг кутмоқда. У яримфинал йўлланмаси учун ўзининг эски таниши, буюк британиялик Пэт Маккормак билан баҳс олиб боради. 2019 йил кузида Екатеринбургда ўтган жаҳон чемпионати яримфиналида кечган ўзаро жангда буюк британиялик спортчининг қўли баланд келганди.\nЎзбекистон аёл боксчилар жамоасининг Олимпиададаги сўнгги вакили Райҳон Қодирова (-60 кг) нимчорак финалдан иштирокини бошлайди. Унинг илк рақиби конголик Наомие Юмба бўлади. Жанг бошланиш вақти соат 13:15.\nШу кунги мусобақаларда енгил атлетикачилар ва сузувчилардан ҳам бир нафардан вакил иштирок этади.\nСоат 16:05да уч ҳатлаб сакраш баҳсларида Роксана Худоёрова ўз омадини синаб кўрса, соат 16:34да Наталя Критинина 50 метр масофага эркин усулда сузиш бўйича баҳсларни бошлайди.\nЎзбекистон Токио-2020 Олимпиадасига спортнинг 17 туридан 71та йўлланма билан келганди. Шу вақтгача 41 спортчи ўз иштирокини якунлаб бўлди, таэквондочилар битта олтин, дзюдочилар битта бронза медал қўлга киритишган. Боксчилар жамоасининг 11 нафар вакилидан 5 нафари иштирокини давом эттирмоқда. Шунингдек, спорт курашларида 8 нафар, енгил атлетикада 7 нафар, дзюдода 2, оғир атлетикада 2, замонавий бешкурашда 2, бадиий гимнастикада 2, сузишда 1 ва ўқ отишда 1 нафардан вакил қолган. «Замин» янгиликларини «Вконтакти»да кузатиб боринг\n17-09-2021, 06:37, Sport\n17-09-2021, 06:45, Sport\n17-09-2021, 08:00, Jamiyat\n17-09-2021, 08:30, Jamiyat\nЯнгиликлар » Спорт » Эртага қайси спортчиларимиз Токио-2020 да иштирок этади?\nSupergol urgan legionerimiz nimalar dedi?\nKecha, 10:32, Sport\nUlkan voqeaga sabab bo‘lgan oddiy yigitlar\nKecha, 08:53, Sport\nO‘zbekistonning eng yaxshi o‘nta hamkor davlati ma’lum qilindi\nKecha, 13:23, Iqtisodiyot\nJasur Yaxshiboyevning jamoasi o‘z safiga yangi legionerlarni qo‘shib oldi\nKecha, 12:02, Sport\nDavron Choriyev: "Keyingi bosqichda raqibning kimligi emas, muhimi ishonch"


«Хонбанди»нинг ковуллари ташқи бозорда харидоргир бўлмоқда » Фориш тумани ҳокимлиги расмий сайти\nФориш тумани ҳокимлиги » Янгиликлар » «Хонбанди»нинг ковуллари ташқи бозорда харидоргир бўлмоқда\nКорхона ўтган йилдан бошлаб фаолият юритмоқда. Ковулчилик – истиқболли тармоқ. Ковул илдизи бақувват, сувсизликка ва совуққа чидамли кўп йиллик ўсимлик бўлиб, ўн беш йилгача ўсиб, мева беради. Туман ҳудудида ҳам ковул ўсимлиги азалдан тоғ ёнбағрларида, қир-адирларда, чўл ҳудудларида табиий ҳолда ўсади.\nАҳамиятлиси шундаки, ковул ёз бўйи куртак ёзади. Май-июнь ойларида гуллайди, июль-август ойларида меваси етилади. Ҳали очилмаган, 10 миллиметрдан катта бўлмаган думалоқ, қаттиқ куртаклари энг харидоргир маҳсулот ҳисобланади.\nБугун йўл четида, қир-адирларда ковул териб юрган кишиларга тез-тез кўзингиз тушади. Жаҳон тажрибасида бугун бир гектар майдонда етиштирилган ковулдан 125 минг доллардан зиёд даромад олиш мумкин экан. Туманда ушбу соҳани ривожлантириш учун барча имкониятлар етарли. Ҳозирда дунё бозорида ковулнинг резавор меваси энг харидоргир, экспертбоп маҳсулот саналади. Маринадланган энг сара гулкуртаклари эса баъзи чет мамлакатларнинг тамаддихоналарида тансиқ таом сифатида таклиф қилинади.\n– Корхонамизда асосий ишлаб чиқариш жараёнлари териб олинган ковул гулкуртакларини саралаш, ювиш ва идишларга жойлаш ишлари махсус механизациялашган ускуналарда амалга оширилади, – дейди масъулияти чекланган жамияти раиси Бекмурод Ғопиров. Идишларга жойланган маҳсулотларнинг барчаси хорижга экспортга чиқарилади. Корхонамизга маҳалланинг 50 нафар иш билан банд бўлмаган ёшлари ишга жойлашган. Улар учун хавфсиз меҳнат шароитлари яратилган ва ҳар бир иш кунида корхона ҳисобидан бепул тушлик берилади.\n– Ўтган йили Италия, Испания, Греция, Туркия каби давлатларга 1 миллион АҚШ доллари миқдорида маҳсулот экспорт қилган бўлсак, бу йил ҳам йил охиригача шунча миқдорда ковул маҳсулотини экспорт қилишни мўлжаллаб турибмиз. Жорий йилнинг ўтган олти ойлари давомида 400 минг доллардан зиёд маҳсулот экспорт қилинди.\nТуман ер ва иқлим шароити ковулчиликни ривожлантиришга мос. Шу боис бу соҳани ҳар бир хонадонда ҳатто кичик лалми ер майдонларида ҳам йўлга қўйиш мумкин. Бу эса оилалар даромадини юксалтириш, фаровонлигини оширишга хизмат қилади.\nхалк депутатлари туман Кенгаши депутати.


Акром Маликов Ўзбекистон президентининг афвига муҳтожми? – HIMOYA UZ\n25/02/2018 HIMOYAUZ INSON HUQUQLARI 0\nУмуман олганда, мамлакат президентининг афв фармони кимларга нисбатан қўлланилади?\nЖиноят содир қилганларга, жиноят кўчасига кирганларга.\nБироқ Акром Маликов жиноят қилмаган.\nЁш олим айни дамда юртимиз президенти Шавкат Миромонович айтаётган гапларни бундан 2 йиллар муқаддам матбуотда тахаллус отида айтиб қўйганди холос.\nРост сўзи учун мамлакатимииз фуқароларига 159-модда қўлланиладиган бўлса, у ҳолда Шавкат Мирзиёевга нисбатан ҳам айнан ана шу модда қўлланилиши керак эмасми?\nМодомики, жамиятдаги қусурларни бор ҳолича айтиш ва аёвсиз танқид тиғи остига олиш «Конституциявий тузумни ағдариш» деб баҳоланар экан, уҳолда бугун юқори минбарлардан туриб жамиятдаги жирканч иллатларни, маддалаб ётган яраларни очиб ташлаётган Ўзбекистон президентини ҳам жиноят кодекисининг 159-моддаси билан озодликдан маҳрум қилиш керак эмасми?\nЎзингиз бир ўйлаб кўринг-а?\nАкром ҳам шу мамлакат учун жон куйидириб гапирганди, Шавкат Мирзиёев ҳам юртимиз обод бўлиши орзусида куйиниб нутқ сўзламоқда.\nЎзбекистонимизнинг шу икки фарзанди ўртасидаги тафоввут нимада?\nБирлари оддий талаба, ёш олиму, бирлари мамлакат президенти лавозимида ўтирганими?\nЎзбекистон Республикаси Конституциясида «Ҳамма қонун олдида тенг, баробардир» дейилган.\nБаски, ҳақ гапи учун Акромга 6 йил берилган экан, адолат истаб гапиргани учун Ўзўбекистон президентига неча йилилк қамоқ жазоси бериш керак бўлади?\n1990 йилда туғилган Акром Маликов ёш навоийшунос олим.\nУ 2016 йилнинг 22 июль куни қамоққа олинган.\nЁш олим ЎзРесЖКнинг 159- , ҳамда, 244-моддалари билан айбдор деб топилиб, 2017 йлининг 13 январь куни Жиноят ишлари бўйича Тошкнет вилоят суди томонидан 6 йилга озодликдан маҳрум этилган.\n2018 йилнинг 23 февраь куни Жиноят ишлари бўйича Тошкент вилоят суди биносида Акром Маликовнинг кассация тартибида кўрилди ва кассациялар томонидан “Миллий байрамимиз, Навруз тантаналари олди президентимизнинг кенг-қамровли афв этиш тўғрисидаги фармони чиқиши кутлмоқда.\nУзоғи билан 24 мрат, ёки 1 апрелга қадар сабр қилиб кутишларингизни ва Ўзбекистон президенти Шавкат Мирзиёев номига афв этишларини сўраб ариза ёзишларингизни тасвия қиламиз” деган мазмундаги “диaгноз”ли мавҳум маслаҳат ва тавсиялари янгради холос…\nЭслатиб ўтамиз, 12 та Халқаро ташкилот Ўзбекистон Президентига ёш олим Акром Маликовни озод этиш талаби билан чиққан.\nАъзам Турғуновнинг ёш навоийшунос олим Акром Маликнинг суд ҳукми хусусидаги фикрлари:


HAYOT KO'ZGUSI GAZETASI - ТАДБИРКОРЛИК РИВОЖИ ЙЎЛИДА ЯНА БИР ҚАДАМ\nТАДБИРКОРЛИК РИВОЖИ ЙЎЛИДА ЯНА БИР ҚАДАМ\nДавлатимиз раҳбарининг шундай ҳаётбахш сўзлари бор: “Халқ давлат идораларига эмас, давлат идоралари халқимизга хизмат қилиши керак”. Бугун давлат\nидоралари томонидан тадбиркорларга яқиндан кўрсатилаётган қулай хизматлардан халқимиз мамнун. Айниқса, Президентимизнинг “Тадбиркорлик субъектларига давлат хизматларини кўрсатиш механизмларини такомиллаштиришга доир қўшимча чора-тадбирлар тўғрисида” ги қарори уларга чексиз қувонч бағишлади. Тадбиркорлик фаолиятига янада кенг йўл очиб берган Президентимизнинг мазкур қарорини хурсандчилик билан тилга олмоқдалар.\n-Мен якка тадбиркор сифатида тадбиркорликнинг телекоммуникациялар операторларига, провайдерларига воситачилик хизматлари кўрсатиш тури билан шуғулланишни йўлга қўйишимда “Ягона дарча” марказининг яқиндан кўрсатган хизматлари катта бўлди. Қулай томони шу бўлдики, туманимизнинг чекка қишлоғида яшашимга қарамасдан тадбиркорлигимни қонунийлаштириб олишим учун зарур бўлган ҳужжатларни масофадан туриб электрон кўринишда амалга оширдим. Яъни менга марказ томонидан электрон рақамда имзоланган электрон гувоҳнома тақдим этилди. Мазкур қарорни қабул қилингани менга қанот бағишлади. Илгарилари бирор бир идорага бормасдан туриб ишимиз амалга ошишини тасаввур қилолмасдик. Энди биз тадбиркорларга янада кенг йўл очиб берилаётган экан, албатта, бундай имкониятлардан оқилона фойдаланиб, эзгу мақсадимиз йўлида халқимиз, оиламиз фаровонлиги учун меҳнат қиламиз.\n-Мамнуният билан айта оламанки, бизга куч ва ғайрат бағишлаган Президентимиз қарори мен каби ҳар бир тадбиркорга хурсандчилик бағишлаган бўлса ажаб эмас. Бу қарор билан яқиндан танишиб чиқар эканман, биз тадбиркорларнинг манфаатини ўйлаб, оиласи дастурхонини тўкин қилишни, жамиятда муносиб ўрин эгаллашни илгари сурган давлатимиз раҳбаридан миннатдормиз. Халқ банкининг 700 млн сўм кредит эвазига 100 гектар ерда 6000 бош қўйларга мўлжалланган “Шеърозий қўйлари” фермер хўжалигини ташкил қилдим. Бу фаолият турини қисқа фурсатда масофадан туриб ўзим иштирокимсиз амалга оширишга мушурраф бўлганим менинг нафақат вақтимни тежади, балки моддий сарф-харажатларимни ҳам тежашга кўмаклашди. Вақт ва имкониятлардан унумли фойдаланган ҳолда эндиликда бу фаолиятимни янада кенгайтириб, сифатли иш ўринларини яратиш ниятим бор. Ўйлайманки, тадбиркорларни қўллаб-қуваатлаш мақсадида халқ манфаатлари акс этган мана шундай қулайликлардан фойдаланган ҳолда бошқа фуқаролар ҳам ўзларининг эзгулик йўлидаги режаларини тадбирли ишларга жалб қиладилар.\n-Президентимизнинг келажагимизни ободлиги ва фаровон бўлишини ўйлаб қабул қилган қарори айни биз кутган истакнинг ифодаси бўлди, десам адашмайман. Ҳар қандай инсон борки, ўз қобилиятини, истеъдодини ишга солган ҳолда оилавий фаровонликка эришиб, ҳаётда ўзининг муносиб ўрнини топа олади. Бунинг учун ҳаракат, интилиш, мақсад бўлса бас. Мен ҳам юртимизда яратилаётган имкониятлардан фойдаланган ҳолда шаҳарчамизда паррандачиликка ихтисослаштирилган оилавий корхона ташкил қилдим. Олдинига тадбиркорлигимни расмийлаштириш учун қайси корхонага мурожаат қиламан, қачон субъект сифатида рўйхатдан ўтаман, ишларим ривож топармикан деб иккиландим ва тадбиркорларни давлат рўйхатидан ўтказадиган “Ягона дарча” марказига келдим. Бу ерда ахборот маслаҳат маркази менга амалдаги қонунчилик асосида рўйхатдан ўтказиш тартиби, иш юритиш учун яратилаётган шарт-шароитлар, солиқ ва имтиёзлар, ажратилган кредитлар тўғрисида маълумот ва тушунчаларга эга бўлдим. Қизиғи шундаки, мен ўз уйимда ўтириб электрон хизматлардан фойдаландим. Биз ўзимизга яратилаётган қулай имкониятлардан фойдалансак, манфаатимиз йўлида ишлаб чиқилаётган қонун-қарорларнинг моҳиятини чуқур англаб етсак, ўйлайманки, ишнинг кўзини биламиз, иш юритишда ўз ақлимизга таяна оламиз.\nНазокат МАШАРИПОВА ёзиб олди


12:27 / 28.04.2018 | Amina | 1892\nАссаламу алайкум! Аллоҳ, Ислом йўлида қилаётган барча хайрли ишларингларни хусни қабул айласин. Менинг бир дугонам Ҳазратимизга қарши бўлган бир инсонда Қуръон ёдлаяпдилар. Ўзлари Хазратимизга жуда муҳаббатли, китобларини севиб мутолаъа қиладилар. Устозлари буни биладилар ва ҳар дарс олганларида ортидан Хазратимизни шаънига ҳеч тўғри келмас сўзларни айтарканлар. Дугонам бўлса ўша пайт “Аллоҳим қалбимдаги муҳаббатимга Ўзинг гувоҳсан, бу ерга Қуръон ёдлаш учунгина келаман” деб қалбидан ўткизиб турарканлар. Ўзлари ҳеч қандай оқимга мансуб эмас экан. Чунки устозларининг куёвлари илгари вилоят қозилик лавозимида хизмат қилганлар. Мен дугонамга у ерга борма десам, бошқа Қуръон ёдлатадиган устозим йўқ. Мен шуниси учун ҳаммасига чидаб юраман дедилар. Илтимос, уларга бу ишлари нотўғри эканлигини тушунтиришимга илмий асослар билан ёрдам беринглар. Мен, йўллаган жавобингларни уларга кўрсатаман. Аллоҳ сиз-у биздан рози бўлсин.\nВаалайкум ассалом! Сиз Расулуллоҳ соллаллоҳу алайҳи васалламнинг қуйидаги ҳадисларини айтиб беринг.\nАфсуски, мусулмонлар ичида ҳам бошқа милатлардан таъсирланиб, ўлганлар ҳақида ёмонликларни зикр қилиш, уларни турли йўллар билан ҳақоратлаш жуда кенг тарқалган. Ушбу ҳадисларга амал қилиб, бу ношаръий ишга барҳам бериш лозим. Ўлган мусулмонларнинг фақат яхшиликларини зикр қилиб, баъзи бир камчиликлари бўлса, улар ҳақида гапиришдан тийилиш лозим. Валлоҳу аълам!


Коронавирус: Германия муваффақиятини изоҳлайдиган уч омил\n10:37 / 19.04.2020\n«Испанка» гриппидан сўнг орадан тахминан 100 йил ўтгач, дунё янги бир эпидемияга қарши курашишга мажбур бўлмоқда. Covid-19 келтириб чиқарган инқироз бугун глобал тизимнинг қанчалар фарқли ва ноодатий таҳдидлар билан юзма-юз келаётганини кўрсатмоқда. Кўзга кўринмас тождор вирус нафақат соғлиқни сақлаш тизимига, балки сиёсат, иқтисодиёт, логистика ва туризмга ҳам ўз таъсирини ўтказмоқда. Афтидан, у тиббий муолажа ва вакцина бўйича ўтказилаётган тадқиқотлар ижобий натижа билан якунлангунга қадар – камида 1-1,5 йил давомида ҳаётимиздаги муҳим масала бўлиб қоладиган кўринади.\nУч омилнинг ҳал қилувчи аҳамияти\nCovid-19 Германияда биринчи ҳолат аниқланган 27 январдан бери мамлакат ҳаётига жиддий таъсир ўтказиб келмоқда. Жаҳон соғлиқни сақлаш ташкилоти (ЖССТ) маълумотларига кўра, Германия вирус билан касалланишлар сони 144 мингга яқинлашган ва бу борада мамлакат АҚШ, Испания, Италия ва Франциядан кейинги бешинчидир. Шу вақтгача ушбу давлатда 4538 киши вирусдан вафот этган ва бу ўлим даражаси бўйича нисбатан яхши ҳолатдир.\nҲукумат томонидан март ойида қабул қилинган қарорга асосан, мактаб ва университетлар ҳамда кўплаб идоралар фаолияти вақтинча тўхтатилган. Шунингдек, кўчада иккидан ортиқ одам ёнма-ён туриши тақиқланди. Сўнгги пайтларда Covid-19 вирусига чалинганлар сони камайиб бораётганини ҳисобга олган ҳолда, 15 апрелдан эътиборан мактаб биртирувчиларининг ўқишни бошлашига, идоралар босқичма-босқич очилиши ҳақида қарор қабул қилинди.\nГерманияда вирусга чалиниш ҳолати кўп бўлса-да, ўлим кўрсаткичи дунёдаги энг кам миқдорни, яъни 2,7 фоизни ташкил қилмоқда. Мазкур кўрсаткич кўпчилик томонидан муваффақиятли дея баҳоланяпти. Таққослаш учун, Францияда вирусга чалинганларнинг 15 фоизи, Англия ва Италияда 13 фоизи, Испанияда 10 фоизи вафот этди. АҚШда эса ўлим даражаси 4 фоизга кўтарилди.\nАҚШда 739 мингга яқин ҳолатга 39 мингдан ортиқ ўлим, Испанияда 194 мингдан ортиқ ҳолатга қарийб 21 минг ўлим, Италияда 176 мингга яқин ҳолатга 23 мингдан ортиқ ўлим, Францияда эса 151 мингдан ортиқ ҳолатга 19 мингдан ортиқ ўлим. Зарарланиш ҳолатлари бўйича Германиядан кейинги ўринда турган Буюк Британияда 114 минг ҳолатга 15 мингга яқин ўлим қайд этилган. Зарарланиш ҳолатлари сони бўйича ўнликка кирган Хитой, Эрон ва Бельгияда ҳам Германиядагидан кўпроқ қурбон берилган.\nАйниқса, соғлиқни сақлаш тизимидаги нуқсон ва етишмовчиликлар Италия ва Испанияда яққол кўзга ташланиб қолди. Ҳатто Франция ва Италиядаги оғир аҳволдаги беморларнинг бир қисми Германиядаги шифохоналарга ётқизилди.\nГерманиянинг эпидемияга қарши курашдаги муваффақиятини уч омил билан изоҳлаш мумкин: институциявий тузилма, сиёсий тизим ва етакчилик.\nКоронавирусдан сўнг: Иқтисодиётини тиклаб, мўътадил турмуш тарзига тез қайтиши тахмин қилинаётган 5 мамлакат\n1. Институциявий тузилма\nГермания – императорлик замонларидаёқ дунёда биринчи бўлиб тиббий суғурта тизимини жорий этган мамлакатдир. 1883 йил Отто фон Бисмарк раҳбарлиги даврида жорий этилган тиббий суғурта ижтимоий таъминот билан бир қаторда ижтимоий фаровон давлатнинг асосини ҳам яратди. Қолаверса, ўша даврдаги оғир меҳнат шароитларининг таъсирини камайтиришга замин ҳозирлади. Ушбу ташаббуслар орқали Германия ХIХ асрнинг сўнгги 20 йилида дунёдаги энг яхши ижтимоий фаровон давлатлардан бирига айланди.\nТарихдан мерос ижтимоий давлат тушунчаси гарчи баъзи соҳаларда чекланган бўлсада, бугунги кунда у Германияда мавжуд. Ҳар бир инсоннинг маълум бир турмуш даражасига эга бўлиши, эҳтиёжманд фуқароларга давлат томонидан ёрдам берилиши ва даромадларни тақсимлашда унчалик катта фарқ йўқлиги ҳамон давлат сиёсатининг устувор йўналишларидан бири бўлиб қолмоқда. Бугунги кунда Германия аҳолисининг 99,9 фоизи, яъни деярли барчаси тиббий суғуртага эга. Бу шуни англатадики, муҳтож бўлган деярли ҳар бир инсон тиббий хизматдан фойдалана олиши мумкин.\nБундан ташқари, тиббий суғуртага эга бўлганларнинг 87 фоизи давлатнинг ижтимоий муҳофаза тизимидан фойдаланади. Германия фуқароларининг атиги 11 фоизи хусусий тиббий суғуртага эга. Шуни ҳам таъкидлаш лозимки, мамлакатда тиббий суғурта қонуний мажбурият бўлиб, давлат бюджетнинг 11 фоизи соғлиқни сақлаш тизимига сарфланади. Қолаверса, ушбу тизимга оид харажатларнинг 84,5 фоизи давлат бюджети ҳисобидан қопланади.\nРасмий статистик маълумотларига кўра, Европа Иттифоқида жон бошига сарфланадиган соғлиқни сақлаш харажатлари энг юқори бўлган мамлакат ҳам Германиядир. Шунингдек, ушбу давлат ҳар бир фуқаронинг соғлиги учун йилига ўртача 4300 евро сарфлайди. Шу сабабли, Германия соғлиқни сақлаш тизими глобал эпидемияга қарши курашишда дунёнинг бошқа мамлакатларига нисбатан катта устунликка эга. Шу ўринда бир қиёс: АҚШда 27,5 миллион киши, яъни аҳолининг 8,5 фоизи тиббий суғуртага эга эмас.\nГерманиянинг соғлиқни сақлаш соҳасидаги кўп йиллик институциявий инфратузилмаси ва кучли бюджет системаси эпидемия ҳали Германияга кириб келмасиданоқ Covid-19 тестини такомиллаштиришга имкон берди. Январь ойи ўрталарида Германияда ҳали вирус билан боғлиқ ҳолат қайд этилмаган бўлса-да, Берлиндаги Чарите шифохонаси тестни такомиллаштириш вазифасини муваффақият билан уддалади. Олмон институциявий тизимининг бир қисми бўлган режалаштириш ва тартиб-интизом ҳам ушбу инқирозда муҳим рол ўйнади. Яъни эпидемия эртами-кечми Германияга кириб келишини билган Берлин маъмурияти зарурий тайёргарликни олдиндан амалга оширди. Бу ҳолат ўз навбатида Германияга ЖССТнинг иложи борича кўпроқ тест ўтказиш бўйича берган тавсиясига амал қилишга имкон берди. Ҳафтасига тахминан 350 минг кишини текширувдан ўтказиш орқали расмийлар касалликнинг дастлабки босқичида ташхис қўйиш ва бемор билан алоқада бўлган одамларни аниқлаш имконига эга бўлишди.\nИнституциявий тузилманинг муҳим қисми, шубҳасиз, иқтисодий инфратузилма ҳисобланади. Европадаги энг катта, дунё бўйича эса тўртинчи йирик иқтисодиётга эга бўлган Германия инқироз оқибатларини юмшатиш учун маҳаллий ва федерал даражада ёрдам пакетларини эълон қилди. Давлат бюджети ўтган йили рекорд даражадаги профицитни эълон қилди. Бу эса Covid-19’га қарши курашиш учун 1 триллион 137 миллиард евро ажратилишига имкон берди. Бундан ташқари, маҳаллий даражада турли ёрдамлар тақдим этилди. Масалан, Берлин маҳаллий ҳокимияти ўз харажатларини қоплай олмайдиган тадбиркорларнинг ҳар бирига 5 минг евродан берди.\nҲукумат соғлиқни сақлаш соҳасидаги илмий муассасалар билан яқин ҳамкорликни давом эттириб келмоқда. Зотан, 1891 йилда ташкил этилган ва 129 йиллик тажрибага эга бўлган, дунёдаги энг қадимги тиббиёт муассасаларидан бири – Роберт Кох институти тадқиқотлари ҳукумат учун дастуруламал бўлиб хизмат қилмоқда.\nГерманияда коронавирус юқтирганлар кўпайса-да, ўлим даражаси пастлигича қолмоқда. Бунга қандай эришилмоқда?\n2. Сиёсий тизим\nИнституциявий тузилишдан ташқари Германиянинг яна бир афзаллиги унинг сиёсий тизимидир. Асосий меъёрлар ва қадриятлар масаласида бош сиёсий партиялар ўртасидаги консенсусга асосланган Германия сиёсий тизими бир пайтнинг ўзида назорат ва мувозанат механизмларини бошқара олади. Иккинчи жаҳон урушидан кейин ташкил этилган сайлов тизими туфайли мамлакат 1949 йилдан бери коалиция ҳукуматлари томонидан бошқариб келинмоқда. Шундай қилиб, турли сиёсий партияларнинг ҳукумат ичида бир-бирини назорат қилиши таъминланган.\nҲозирда Берлинда ҳукм сураётган федерал ҳукумат христиан демократлар ва социал-демократларнинг коалициявий шериклигидан ташкил топган. Христиан Демократик Иттифоқи (СDU) / Христиан Ижтимоий Бирлиги (СSU) ва Германия Социал Демократик Партияси (SPD) томонидан 2017 йилги сайловлардан кейин ташкил этилган коалициявий ҳукумат сайловчиларнинг 53,5 фоизлик қўллаб-қувватлови билан ҳокимият тепасига келган. Шунинг учун ҳам ҳукуматнинг риторикаси ва хатти-ҳаракатлари жамоатчиликнинг турли қатламларида ишонч ҳиссини уйғотмоқда.\nКанцлер Ангела Меркельнинг СDU’га, президент Франк-Вальтер Штайнмайернинг эса SPD’га мансублиги эса давлатнинг энг юқори қисмида ҳам мувозанат яратилганини ифода этади.\nГлобал карантин. Дунё янги даврга ўтмоқда\n3. Сиёсий етакчилик\nАнгела Меркель (Фото: Bernd von Jutrczenka / Reuters)\nУчинчи элемент - бу сиёсий етакчиликдир. Германия канцлери Ангела Меркель нафақат 2010 йилдаги иқтисодий инқирозда, балки 2015 йилдаги қочқинлар муаммоси ва ҳозирги Covid-19 эпидемияси даврида ҳам давлат лидерлиги билангина кифояланиб қолгани йўқ. У айни пайтда ЕИ доирасида қабул қилинган муҳим қарорларда ҳам ҳал қилувчи рол ўйнамоқда. Меркель популистик сиёсат глобал миқёсда авж олаётган бир пайтда популизмга путур етказмай нафақат немис халқини, балки Европа аҳолисини ҳам бирдамликка чақирувчи фигурага айланди. Сиёсий карьерасининг сўнгги босқичида у вирус туфайли бирор мамлакат ёки одамни четга сурмади, фитна назарияларига мурожаат қилмади.\nБаъзи халқаро газеталарда чоп этилган мақолаларда Covid-19’га қарши курашда насбатан муваффақиятли бўлган Германия, Тайван, Янги Зеландия ва Финляндия каби мамлакатларнинг аёл раҳбарлар томонидан бошқарилаётганига урғу берилмоқда. Бу ердаги энг муҳим омил гендер тенглиги соҳасида ютуққа эришган мамлакатларнинг эпидемияга қарши курашда ҳам олға илдамлаётганидир.\nЯна бир илова эса Германиянинг танқид маданияти билан боғлиқ. New York Times’дан BBC’гача бўлган бир қатор нуфузли оммавий ахборот воситаларида Германиянинг эпидемияга қарши курашдаги муваффақияти васф қилинаётган бир пайтда олмон расмий ахборот агентлиги Deutsche Welle бу борада йўл қўйилган камчиликлар хусусида 8 апрель куни «Германиянинг эпидемияга қарши кураши: уйдирма ва фактлар» сарлавҳали мақола нашр этди.\nДарҳақиқат, биз институциявий тузилма, сиёсий тизим ва етакчилик деб хулоса қилган учта элемент Берлиннинг Covid-19’га қарши курашида муҳим рол ўйнамоқда. Шу ўринда, мамлакат бир қатор қийинчиликларга дуч келаётганини ҳам айтиб ўтиш жоиз.\nИталиядаги вазият. Ҳукумат бундан сўнг қандай йўл тутмоқчи?\nБиринчидан, илк касалликка чалиниш ҳолати қайд этилганидан бери Германияда ҳам ўлим даражаси ошди. Дастлаб ўлим даражаси 0,4 фоизни ташкил этган бўлса, кейинчалик 1,6 фоиздан 2,7 фоизгача кўтарилди. Вирусга чалиниш ҳолатлар сони ўсиши секинлашганига қарамай, келгусида ўлим даражаси яна ортадими ёки йўқ – бу ҳам бир масала.\nИккинчидан, қишлоқ ҳудудларидаги шифохоналарнинг моддий-техник базаси ва тиббиёт ходимларининг сони шаҳар марказлари билан бир хил даражада эмас.\nЯна бир муаммо Covid-19 инқирозининг келгусида ксенофобияга қандай таъсир қилиши билан боғлиқ. Келгуси йил Германияда федерал сайловлар ўтказилишини ҳисобга олсак, инқирознинг сайловчилар қарорига қандай таъсир қилишини англаш қийин кечмайди. 2015 йилдан бери қочқинларга тоқат қила олмай келаётган ўта ўнг гуруҳларнинг мавжудлиги ҳам жиддий муаммо ҳисобланади.\nХулоса ўрнида шуни айтиш мумкинки, Германиянинг коронавирусга қарши курашда нисбатан муваффақиятли одим отаётгани гарчи кенг эътироф этилаётган бўлса-да, мазкур давлатнинг олдида ҳам ечимини кутаётган бир қатор муаммолар мавжуд. Шуни унутмаслик лозим: Германиянинг сиёсий иродаси нафақат мамлакатга, балки Европа Иттифоқига ҳам ўз таъсирини ўтказади.


«ЛУКОЙЛ» Бухорода Қандим газни қайта ишлаш заводни тўлиқ ишга туширди – КУН УЗ\nГлавная / Иқтисодиёт / «ЛУКОЙЛ» Бухорода Қандим газни қайта ишлаш заводни тўлиқ ишга туширди\nAnvar 19.04.2018\tИқтисодиёт Comments Off on «ЛУКОЙЛ» Бухорода Қандим газни қайта ишлаш заводни тўлиқ ишга туширди 96 Показы\nРоссиянинг «ЛУКОЙЛ» гуруҳи Қандим конида газни қайта ишлаш заводини қуриш учун сарфланган харажатларнинг бир қисмини молиялаштириш учун 10 йил муддатга 660 миллион доллар миқдорида кредит жалб қилди. Бу ҳақда компания хабарида айтилади.\nLUKOIL Overseas Uzbekistan Ltd қарз олувчи бўлди. Кредит берувчилар – ING Bank, UniCredit Bank, Deutsche Bank банк гуруҳлари. Суғурта қопламаси Korea Trade Insurance Corporation (K-Sure) томонидан амалга оширилади.\n«Ушбу битим Ўзбекистон Республикаси, Корея Республикаси ва „ЛУКОЙЛ“ гуруҳи ўртасидаги молиявий ҳамкорликнинг янги даражасини кўрсатади ҳамда минтақада инвестицион лойиҳаларнинг юқори даражадаги жозибадорлигини тасдиқлайди», – дейилади хабарда.\nПайшанба куни «ЛУКОЙЛ» Қандим газни қайта ишлаш комплексини тўлиқ ишга туширди, дея хабар беради «Интерфакс» мухбирлари маросимдан. Лойиҳага киритилган инвестициялар ҳажми 3,4 миллиард долларни ташкил этди. Жами инвестиция 5,2 миллиард долларга баҳоланмоқда.\nБухоро ЛУКОЙЛ\t2018-04-19\nTags Бухоро ЛУКОЙЛ\nПред. Шавкат Мирзиёев Навоийдаги 3та лойиҳани бориб кўрди\nСледующая Cadillac раҳбари истеъфога чиқди


Султонали Бойигитов: «Фарғоналик шифокорлар касбига садоқат кўрсата олишди» — Фарғона шифокори\nСултонали Бойигитов: «Фарғоналик шифокорлар касбига садоқат кўрсата олишди»\nКоронавирус пандемияси бутун дунё аҳлига саломатлик бебаҳо бойлик эканлигини яна бир бор ёдга солди. Уни оддий касаллик эмаслигини юртдошларимиз тушуниб етяпти. Мамлакатимизда вирусни жиловлаш борасида таъсирчан чоралар кўрилмоқда.\nИнфекциядан тузалиб, шифо топганларнинг сони кўпайиб бормоқда. Шундай бўлсада баъзида ўлим ҳолатлари ҳам кузатиляпти. Шу боис уйда қолиш орқали ўз соғлигимизни асраш ўта муҳим.\nБугун туну кун вирус билан курашаётган шифокорларнинг меҳнатини барчамиз кўриб турибмиз.Айни пайтда ўз қасамёдига содиқ қолган ҳолда касаллик ва касалланганлар орасида туриб, меҳнат қилаётган тиббиёт ходимларининг ҳар бир куни қаҳрамонлик, ҳақиқий фидойилик намунасидир.\nФарғона вилояти юқумли касалликлар шифохонасининг бош врачи Султонали Бойигитов билан мухбиримиз суҳбатда бўлди.\n– Шифохона 140 ўринга мўлжалланган бўлиб, 290 нафар тиббиёт ходимлари меҳнат қилади, – дейди С.Бойигитов. – Жорий йилнинг 22 март кунидан карантин эълон қилиниб коронавирус билан оғриган беморларга тиббий ёрдам кўрсатила бошланди. 33 ёшли аёл Туркия давлатидан келган илк бемор бўлди. Бутун жамоа ходимларига тўлиқ инструктаж ўтказилиб беморларни даволашга киришилди. Ухан шаҳрида касаллик аниқланган кундан бошлаб, шифохонамиз керакли шахсий ҳимоя кийимлари, дори-дармонлар, озиқ-овқат захираси билан таъминланди. Шу боис бизга қийинчилик туғилмади.\nВилоятда 157 нафар беморларни миллий даволаш қўлланмаси асосида текшириш, даволаш ишлари олиб борилиб, уларга малакали тиббий ёрдам кўрсатилди. Беморларга 4 маҳал иссиқ овқат етказиб берилди. Айниқса, Президентимиз коронавирус бўйича ҳар бир мурожаатида бизнинг меҳнатимизни эътироф этгани куч қувват бағишлади. 14 кунлик иш кунига қўшимча рағбатлантириш пуллари берилиши ҳам аслида яхши қўллов бўлди.\n– Вирус қайси беморларда оғир кечди? Унда нималар кузатилди?\n— Албатта, ҳар бир бемор доимо назоратимизда бўлиб, зарур даволаш муолажаларини стандартлар асосида олиб бордик. Сурункали касаллиги борларда ҳолат оғир кечди. Нафас ва юрак етишмовчилиги кучайган бемор сунъий нафас олиш аппаратига олинди. Тошкентлик ва хитойлик мутахассислар билан онлайн маслаҳат олинди. Афсуски, бир нафар бемор аёлда касаллик оғир кечиб, ўлим ҳолати кузатилди. Бир нафар беморда коронавирус ташхиси қўйилган бўлсада, даволаш жараёни узоқ давом этди. Хитойлик мутахассислар билан онлайн мулоқотимизда уларда ҳам шундай ҳолат кузатилиб, 50 кундан ортиқ давом этганлигини айтишди. Бу ердаги 90 фоиздан ортиқ беморларда касаллик деярли енгил кечди.\n– Жамоадаги шифокорларнинг кайфияти қандай? Касалликни юқтириб олишмадими?\n– Шифохонада одам шунчаки ётмайди, касаллигига шифо топишни истайди. Айниқса, бизнинг юқумли касалликлар шифохонасида. Бу ерда тажрибали врач ва тиббиёт ходимлари жуда кўп. Асосийси, улар саросимага тушишмади. Бор меҳрини, куч-ғайратини беморларга бағишлай олди. Оиласидан бир неча кунлар ажралган ҳолда туну кун меҳнат қилди. Ҳатто мижжа қоқмаган кунлар бўлди. Ўзим 70 кун уйга бормадим, уйдагилар билан телефонда гаплашиб турдим. Бошқалар ҳам шундай. Улар ёнида кўринмас ёв турганлигини яхши билишарди. Касбига садоқат кўрсата олишди.\nЎктамжон Ҳомиджонов, Турсунали Мамажонов, Фурқатжон Дадабоев, Сайёджон Мамасидиқов, Ҳалимахон Зайналова, Аҳроржон Жакбаров, Улуғбек Султонов, Элёр Абдукаримов, Машҳура Болтабоева, Умида Ғофурова каби шифокорларимизнинг меҳнати таҳсинга лойиқ. Ҳамширалар, кичик тиббиёт ходимлари чинакам фидоийлик кўрсатишди. Жамоамиздаги ҳар бир ходим белгиланган талабларга қатъий амал қилишди. Шу боис иш жараёнида вирусни юқтириб олиш ҳолати кузатилмади.\nДарддан фориғ бўлган беморларнинг дил сўзларини эшитиш бизларга катта далда бўлди десам янглишмайман. Вилоят ҳокимлиги ҳар томонлама қўллаб-қувватлаб, дори-дармон ва озиқ-овқат таъминотида муаммо бўлмади. Айниқса, шифохонамизда барча беморлар тўлиқ соғайгандаги жамоамизнинг хурсандчилигини айтмайсизми…Тез кунларда инфекциянинг занжирини узиб, барча беморлар тузалишига ишонамиз. Фақат бу ўзимизга боғлиқ, соғлик учун ҳеч қачон бефарқ бўлманг.\nМаъсуджон СУЛАЙМОНОВ суҳбатлашди\n← Шифо бирла меҳр тутган шифокорлар (фото)\nОрганизм коронавирусдан қандай ҳимояланади, иммунитетни кучайтирадиган воситалар фойдалими ёки карантин чекловлари муҳими? →\n25.09.2016 fsh.uz 1 123\n06.04.2019 fsh.uz 317\nЭнди сигарет қадоқларида қўрқинчли суратлар пайдо бўлади\n11.11.2019 fsh.uz 312


WBC чемпиони Жошуанинг камарларини тортиб олмоқчи\n5 август, 2017, 14:22\nСупер оғир вазн тоифасининг WBC чемпионлик камари соҳиби Деонтей Уайлдер инстаграм саҳифасида Энтони Жошуанинг промоутери Эдди Хирнга мурожаат қилиб, камарларни бирлаштирувчи жанг ўтказишга чақирган. Жошуа айни дамда WBA/IBF/IBO чемпионлик камарларига эгалик қилмоқда.\n– Эдди Кличконинг бундай кетишини кутмаган эдингиз, аммо сочларни юлиб, бошни деворга уриш шарт эмас. Биз 11 ноябрь куни жанг ташкил қилсак бўлади. Олдинига Беллью билан уруштиришга ҳаракат қилдингиз, кейин эса Диллиан Уайтан қўшимча вариант сифатида таклиф қилинди, – деб ёзади Уайлдер.\nKlichko Joshuaga omad tiladi (foto)\n– Энди жанг ўтказиш учун имконият бор. Бу ушбу вазн тоифасидаги энг йирик жанглардан бири бўлади. Расмий даъвогарлар ҳақида гапириш керак эмас. Ташкилотчилар камарларни бирлаштириувчи жанг учун қолганларини бекор қилишади. Менга қўнғироқ қилингизлар. Биз кутамиз.\nKlichko boksdan ketgandan so‘ng Joshua yangi raqib qidirishni boshladi


Сардор Раҳимхон ва Жонибек Муродовлар дуэти ‘хит’га айланмоқда - BBC News O'zbek\nСардор Раҳимхон ва Жонибек Муродовлар дуэти ‘хит’га айланмоқда\nЎзбекистон ва тожикистонлик бу икки таниқли хонанда ижросидаги "жадаллик билан оммалашиб бораётган" мазкур қўшиқ "Дўстлик" ёки "Дўстон", деб аталади.\nЯнги дуэтга ишланган видеоклип 12 сентябрь куни YouTube га юкланган бўлса, бор-йўғи бир куннинг ўзида қарийб олтмиш минг марта кўрилган.\nУнинг остида қолдирилаётган постларнинг эса, кети узилмайди.\nШу соатларда бир неча юзга яқинлашиб қолган бу фикрлар ўзининг қанчалик дўстона оҳангда экани билан кишининг алоҳида эътиборини тортади.\nУстига устак, ўзининг қоришиқ тилда битилгани, қолдирилгани билан ҳам алоҳида аҳамият касб этади.\nЖумладан, Илҳом Расулов, "Жонибек Муродов, Сардор, "гап нес", офарин, кўпроқ шунақа клиплар"дан бўлсин, - деб ёзади.\nБундан ташқари, оралиқ - рус тилида қолдирилаётган фикр-мулоҳазалар ҳам ўзининг озмунча эмаслиги билан кишининг диққатини тортади.\nДалер Баратов, "Узбеки и Таджики один народ! Мы таджики любим вас! (Сардор Рахимхон)", - деб пост қолдирган бўлса, Пакиза Халмуратова, "Спасибо Вам за такую замечательную песню. Надеюсь, Все поймут что дружба самое главное на Земле", - деган фикрларни изҳор этиб қолдирган.\nҲам Ўзбекистон ва ҳам тожикистонлик қўшиқ ихлосмандлари қолдираётгани англашилган бу постларда янги видеоклипга берилаётган баҳолар "жуда зўр чиқипти", "класс", "ashula va klipga gap nest", "гап йўқ, ажойиб", "суппер класс", деган сифатларда ўз ифодасини топган.\n"Нима деганини тушунмадим, лекин қулоққа ёқимли эшитиларкан", - деган битта постнинг ўзига жавоб тариқасида ёзилган ўнга яқинида эса, "дўст, деган, менимча", "Мен ўзим тожикистонлик ўзбекман, лекин ҳаммасини тушундим", "жон дўстим, деб куйлаяпти", "Мен ҳам нима деганини, тўғриси, тушунмадиму лекин чин дўст ҳақида айтгани аниқ", - дея ёзилади.\nАён бўлишича, бу қўшиқ ҳозир тожикистонлик ёшлар орасида ҳам "шиддат билан оммалашиб бормоқда", "хитга айланмоқда".\nТожикистоннинг айрим етакчи интернет нашрлари эса, янги дуэт атрофидаги бу каби шоув-шувни назардан қочиришмаган, унга ишланган видеоклипнинг қанчалик машҳурлашиб бораётгани ҳақида алоҳида хабар беришган.\nБу каби хабар тафсилотларидан маълум бўлишича, клип Ўзбекистон пойтахти Тошкентда олинган, томоша қилиш жараёнида эса, унда ўзбекистонлик қатор ёш санъаткорларнинг суратга тушишгани кўринади.\nҚўшиқ мусиқаси ва матнининг ўзбек бастакори Дилшод Аҳмадшоҳга тегишли экани айтилади.\nДушанбеда Ўзбекистон маданияти кунлари бошланди\nТикланаётган маданий дўстлик\nШу йилнинг май ойида Тожикистонда ўтган 20 йил бадалида илк бор Ўзбекистон маданияти кунлари бўлиб ўтган.\nХабарларда маданият кунларида Ўзбекистонни элликдан ортиқ санъат намояндалари намоён этиши айтилган.\nУлар қаторида Ғуломжон Ёқубов, Маҳмуд Намозов, хонанда Севинч Мўминова, Фарҳод ва Ширинларнинг номлари ҳам тилга олинган.\nОрада Юлдуз Усмонова, Озодбек Назарбеков, Ўлмас Оллобергановлар ҳам Тожикистоннинг пойтахти дохил қатор шаҳарларида ўз концертларини беришга улгуришган.\nЖумладан, Ўзбекистон Халқ артисти Юлдуз Усмонованинг Тожикистонда "Дўстнинг қайтиши" дастури билан концерт бериши хабар берилган.\nУнинг концерт дастурида тожик тилидаги "Ошно" қўшиғининг ҳам борлиги айтилган.\n"Гарчи қўшиқ эркак ва аёл муносабатлари ҳақида бўлса ҳам, унинг Ўзбекистон ва Тожикистон ўртасида алоқалар тобора яхшиланиб бораётган шароитда айни муддао бўлгани таъкидланган".\nЎзбекистонлик хонандалар иштирокидаги концертлар Тожикистоннинг концерт заллари қолиб, стадион ва маданият уйларида ҳам кечган.\nМаҳаллий журналистлардан бирининг Би-би-си Ўзбек Хизмати билан суҳбатида айтишича, бу концертлар маҳаллий аҳоли томонидан жуда катта қизиқиш ва хурсандчилик билан қарши олинган.\nУнга кўра, ҳали Тожикистонда экан, ўзбекистонлик айрим санъаткорлар бу каби илиқликдан, ҳатто, ўз ҳайратларини изҳор этиш даражасигача боришган.\nУмидлар, тилаклар, истаклар...\nТожикистонликлар ҳам, ўзбекистонликлар ҳам икки мамлакат орасидаги муносабатлар бундан ҳам яхшиланишини исташларини айтишади.\nТожик расмийлари Ўзбекистон Маданият кунлари икки қўшни республика ўртасидаги маданий алоқаларни мустаҳкамлашда муҳим қадам эканини таъкидлашган.\nЭслатиб ўтиш керак, сўнгги йилларда Ўзбекистон билан Тожикистон ўртасидаги муносабатлар анча таранглашган эди.\nБунга 1998 йили Тожикистоннинг Хўжанддаги қуролли ҳодисаларда Ўзбекистонни бош қўшишда, хусусан, тожикистонлик ўзбек полковниги Маҳмуд Худойбердиевни дастаклашда айблагани, Ўзбекистон эса исломий жангариларнинг Тожикистон ҳудудидан ўтишларига изн беришда айблаб чегараларини миналаштиргани, икки давлат фуқаролари учун виза тартиблари жорий қилингани, Ўзбекистон қаршилик кўрсатган Роғун ГЭСи лойиҳаси, Тожикистон Ўзбекистонни Роғун боис "иқтисодий қамал"да айблагани кабилар сабаб бўлган.\nЎзбекистоннинг биринчи президенти Ислом Каримовнинг ўтган йил сентябрь ойидаги кутилмаган вафоти ортидан, Тожикистон билан муносабатлар илиқлашиши кузатилди.\nЎзбекистоннинг янги сайланган президенти Шавкат Мирзиёев ташқи сиёсатда асосий эътиборни минтақа давлатлари ва улар билан алоқаларни мустаҳкамлашга қаратишини баён қилди.\nЯнги президент сифатида ўзининг илк давлат ташрифини ҳам Туркманистон, сўнгра Қозоғистонга амалга оширди, куни-кеча эса, Қирғизистонга ҳам биринчи бор сафар қилди.\nҚарийб чорак асрлик танаффус ортидан, шу йил апрель ойидан бошлаб, Тошкент ва Душанбе ўртасида ҳаво парвози қайта йўлга қўйилди.\nШунингдек, яқинда Тожикистон пойтахтида илк бор Ўзбекистонда ишлаб чиқарилган маҳсулотлар кўргазмаси ташкил этилди.\nТожик расмийлари хабар қилишларича, кўргазмада 35 миллион долларлик шартнома имзоланган.


"Гулистон" бугун "Нефтчи" билан куч синашди / CHAMPIONAT.asia\n00:15Миллатлар Лигаси. Германия – Голландия LIVE 6 00:05Дания – Ирландия ва бошқа учрашувлар асосий таркиблари билан танишинг! 0 23:50Германия – Голландия. Асосий таркиблар маълум! 2 23:50Olamsport: Мэйвезерга Хабиб билан жанг учун яхшигина пул ваъда қилинди, каратэчиларимиздан ЖЧдаги 7 та медаль ва бошқа хабарлар 0 23:20Tuttosport: Дибала кетса, "Ювентус" Мбаппе ёки Асенсиони олиб келмоқчи 3 22:55"Наполи" футболчиси агенти: "50 миллион евро? У 60 миллион еврога ҳам муносиб" 2 22:35Пеле - 1000тадан кўп гол урган футбол қироли! 31 22:30"Милан" клубининг йўқотишлари ФОТО 3 22:00"Бавария" ички лагеридан дараклар 2 21:54"Барселона" Рабьо ва Де Йонгдан бирини танлади 6 21:42Примеронинг энг кучли 10 ҳужумчиси (1995-2018) 25 21:27Бербатов МЮга тавсия берди 4 21:10Омар Моманидан янгиси: Буффоннинг фаолияти ҳақида 7 20:57Европаликлар, Сан-Маринони бироз бўлса-да ҳурмат қилинглар! 6 20:44Сарри "Челси"нинг қишки трансферлар ойнаси вақтидаги асосий мақсадини аниқлаб олди 13\n"Гулистон" бугун "Нефтчи" билан куч синашди\n25 июл 13:03\nОлий лига дебютанти "Гулистон" сафини бир қатор етакчи футболчилар тарк этаётгани хақида кўп гапирилмоқда.\nЧиндан ҳам Ҳислат Чилматов, Бобур Акбаров, Носир Отақўзиев, Собир Усмонхўжаев, Иброҳим Раҳимов ҳамда Алишер Шоғуломов каби футболчилар бугунги кунда жамоа билан бирга эмас. Жиддий йўқотишларнинг сабаби эса юзага келган молиявий муаммо билан боғланмоқда. Албатта, тан олиш керак, бугунги кунда футболда кўп нарса моддий жиҳатга боғлиқ бўлиб қолди.\nЖамоа бош мураббийи Бахтиёр Ашурматов ўз чиқишларида ҳар қандай холатда ҳам "Гулистон"да қолиб мавсум охирига қадар ишлашини айтиб ўтганди. Шу боис Ашурматов бугунги кунда клубнинг ички имкониятларидан келиб чиқиб, имкон қадар футболчиларни иккинчи давра баҳсларига тайёрлаб бормоқда. Йўқотишлар ўрнини тўлдириш учун бир қатор ёшлар кўрикка таклиф этилган. Уларнинг орасида "Пахтакор" аъзоси Сергей Рекунни кўриш мумкин. Шунингдек ўринбосарлар таркибидан ҳам бир талай футболчилар асосий жамоага жалб этилган.\nБугун жамоа Тошкентда "Нефтчи" билан ўртоқлик учрашувни ўтказди.\n"Гулистон": Дониёр Усмонов, Миржалол Қурбонов, Жасур Отажонов, Акбар Саттаев, Тоҳир Шамсиддинов, Сарвар Жўраев, Ҳуршид Йўлдошев, Роббим Ҳасанов, Зафар Қорақулов, Нодир Тешабоев, Сергей Рекун.\nЗахирадан тушганлар: Константин Боев, Рустам Қодиров ва бир қатор ёшлар.\nГарчи таркиби ёш футболчилардан ташкил топган бўлсада, мазкур баҳсда "Гулистон" рақибига жиддий қаршилик кўрсата олганини айтиб ўтиш керак. Учрашувда биринчи бўлиб ҳисобни Сарвар Жўраев очди. Шундан сўнг, "Нефтчи" таркибида тўп сурган Павел Смоляченко ва Мирзакамол Камолов рақиб дарвозасига тўп киритиб, жамоасини ҳисобда олдинга олиб чиқишди. Иккинчи бўлимнинг ўрталарига келиб эса Гулистон захирасидан майдонга тушган Боев ва Қодиров ҳам шу куни ўз ҳисобига биттадан гол ёздириб қўйишди. Учрашув охирларида эса "Нефтчи"да кўрикдан ўтаётган Мўйдин Мамазулумов баҳсдаги сўнгги голни киритиб, ҳисобни 3:3 кўринишини таъминлади.\nБиринчи даврада "Гулистон" шарафини ҳимоя қилган Бобур Акбаров ва Алишер Шоғуломов мазкур ўйинни мухлислар қаторида кузатишганини ҳам айтиб ўтиш керак.


Пайариқ туманида ижтимоий муҳофазага муҳтож, иш топишда қийналаётган ва меҳнат бозорида тенг шартларда рақобатлаша олмайдиган шахсларни ишга жойлаштириш учун иш ўринларининг энг кам сонини белгилаш тўғрисида\n753 Хокимият Пайарыкского района 28/09/2018 14/10/2018 0\n2018 йил “___” сентябрь №_____-қ Пайариқ тумани.\nўн тўрт ёшгача болалари бўлган ва ногирон болалари бўлган ёлғиз ва кўп болали ота-оналар учун 29.0 фоиз (195 киши);\nумумий ўрта ва ўрта махсус, касб-ҳунар таълими муассасаларини тамомлаган ёшлар, шунингдек, олий таълим муассасаларининг давлат грантлари бўйича таълим олган битирувчилари 46.6 фоиз (313 киши);\nсафарбарлик чақируви захирасида хизматни ўтаган ва Ўзбекистон Республикаси Қуролли Кучлари сафларидан муддатли ҳарбий хизматдан бўшатилган шахслар 14.7 фоиз (99 киши);\nногиронлиги бўлган шахслар учун 3,0 фоиз (20 киши);\nпенсияолди ёшидаги шахслар учун 1.0 фоиз (7 киши);\nжазони ижро этиш муассасаларидан озод қилинган ёки суднинг қарорига кўра тиббий тусдаги мажбурлов чоралари қўлланилишидан озод қилинган шахслар 1,5 фоиз (10 киши);\nодам савдоси қурбонлари учун 4.2 фоиз ( 28 киши).\n2.Корхона, ташкилот ва муассасалар раҳбарлари ижтимоий мухофазага мухтож ва иш топишда қийналаётган шахслар учун иш жойларининг кўрсатиб ўтилган миқдорини Вазирлар Маҳкамасининг 2017 йил 5 декабрдаги № 965-сонли қарори билан тасдиқланган “Ижтимоий муҳофазага муҳтож, иш топишда қийналаётган ва меҳнат бозорида тенг шартларда рақобатлаша олмайдиган шахсларни ишга жойлаштириш учун иш ўринларининг энг кам сонини белгилаш ва захирага қўйиш тартибини янада такомиллаштириш чора-тадбирлари тўғрисида”ги қарорига илова Низомга мувофиқ белгиланган муддатларда ва тартибда яратилишини (ажратилишини ёки банд этиб қўйилишини) ҳамда иш жойлари санитария гигиена нормаларига ва ходим ўз мажбуриятларини бемалол бажаришини таъминлайдиган меҳнат шароитларига мувофиқ бўлишини таъминласинлар.\n4. Туман Бандликка кўмаклашиш маркази (О.Алиқулов) бир ҳафта муддатда мазкур қарорни тегишли корхона ва ташкилот раҳбарларига етказсин ҳамда унинг бажарилиши устидан қатъий назоратни таъминласин.\n5. Туман ҳокимнинг 2017 йил 17 октябрдаги 2353-Қ-сонли қарори 2018 йил 31 декабрдан ўз кучини йўқотган деб ҳисоблансин.\n7. Ушбу қарор ижросини бажарилишини назорат қилиш туман ҳокимининг биринчи ўринбосари Н.Сулаймонов зиммасига юклатилсин.


Андижонлик ҳуқуқ ҳимоячиси етти йилга қамалди\nАндижон воқеалари гувоҳи бўлган ўзбекистонлик инсон ҳуқуқ ҳимоячиси Саиджаҳон Зайнобиддинов етти йилга қамалгани ҳақидаги маълумот яна бир бора тасдиғини топди. Нью Йоркдаги Хьюман Райтс Уотч ташкилоти бу ҳақдаги маълумотни Вашингтондаги Ўзбекистон элчихонасидан олган.\n“Саиджаҳон Зайнобиддиновнинг 5 январ куни етти йилга қамалганини тасдиқловчи маълумотни Вашингтондаги Ўзбекистон элчихонасидан ҳамкасбларим олишибди’, - дея билдирди ташкилотнинг Ўзбекистондаги вакиласи Андреа Берг.\nАндижондаги норасмий "Апелляция" инсон ҳуқуқлари ташкилоти раҳбари бўлган Саиджаҳон Зайнобиддинов 13 май воқеаларидан бир хафта ўтиб ҳуқуқ тартибот ходимлари томонидан олиб кетилган эди. Хибсга олинишидан олдин Зайнобиддинов хорижий журналистларга 13 май куни Андижонда халқ қўзғолони бўлгани ва ҳукумат кучлари бу қўзғолонни бостириш учун куч қўллаганини айтган.\n“Ҳақиқий халқ қўзғолони бўлган. Одамлар сиёсий талабни илгари суришмаган. Улар ҳукуматнинг ички сиёсати оқибатида тушкунликка тушган одамлар бўлган”, - деган эди Саиджаҳон Зайнобиддинов Андижон воқеаларидан уч кун ўтиб берган интервьюсида.\nМаълумки, Ўзбекистон раҳбари қонли воқеалардан бир кун ўтиб ўтказилган матбуот анжуманида Андижон ходисасини радикал исломий гуруҳлар иши деб атаган. Андижонлик инсон ҳуқуқ ҳимоячиси Саиджаҳон Зайнобиддинов Ислом Каримовнинг бу баёнотига ҳам муносабат билдирган.\n“Матбуот анжуманларида ўзини оқлаб гапириш жуда осон. Агар бу гаплар далиллар билан айтилганда эди, бошқа гап. Президент айбдор эмаслигини исботлаб бериши керак. Агар у буни қилмаса оммавий қамашлар, халқни қирғин қилишлар давом этаверади”, - деган эди Саиджаҳон Зайнобиддинов. Мана шу гапларидан саноқли кунлар ўтиб Зайнобиддинов хибсга олинди.\nЎзбекистон ҳукумати уни нотўғри маълумот тарқатганликда ва аҳоли орасида саросима яратганликда айблади. Ҳибсга олинганидан бери узоқ вақт давомида Саиджаҳон Зайнобиддинов ҳақида унинг оиласига маълум қилинмади.\n“На унинг оила аъзолари на ҳимоячиларига унинг қаердалиги ҳақида маълум қилинди. Саиджаҳон устидан маҳкама бошланганмиш деган миш-мишлар пайдо бўлгунга қадар, унинг оиласи Зайнобиддиновнинг қаердалиги ҳақида билмаган”, - дейди Андреа Берг.\nЗайнобиддинов устидан маҳкама ҳам жамоатчиликка ёпиқ ўтказилди.\n“Андижон воқеаси бўйича Олий суддаги биринчи маҳкамадан ташқари қолган судларнинг бари ёпиқ ўтказилди. Ўзбекистон ҳукумати хавфсизлик нуқтаи назаридан маҳкамалар ёпиқ ўтказилаётганини айтишмоқда”, - дейди Хьюман Райтс Уотч ташкилоти вакиласи Андреа Берг. Аммо Ўзбекистон Бош прокуратураси маҳкама ёпиқ ўтказилгани ҳақидаги маълумотларни инкор этиб чиққан.\nҲукумат Андижондаги воқеалар пайти 187 одам ҳалок бўлгани ва уларнинг кўпчилиги экстремистлар эканини иддао қилиб келган. Аммо, воқеа гувоҳлари, инсон ҳуқуқ ҳимоячилари, жумладан Саиджаҳон Зайнобиддинов ҳам Андижонда ҳалок бўлганлар сони ҳукумат келтирган рақамдан бир неча бор кўп эканини таъкидлашган. Хьюман Райтс Уотч ташкилоти андижонлик ҳуқуқ ҳимоячиси дунё жамоатчилигига ҳақиқатни гапиргани учун жазоланган, деган фикрда.


Қорақалпоғистон Республикаси Қишлоқ хўжалиги вазири Хўжайли туманидаги мактаб тарбияланувчиларига совға улашди – Қорақалпоғистон Республикаси Қишлоқ хўжалиги вазирлиги\nҚорақалпоғистон Республикаси Қишлоқ хўжалиги вазири Хўжайли туманидаги мактаб тарбияланувчиларига совға улашди\n1-июнь ҳалқаро болаларни ҳимоя қилиш куни. Дарҳақиқат, инсон бу ёруғ дунёда болам деб яшайди, бахтини фарзандларининг камолида кўради. Жаҳонда бирор-бир миллат, халқ йўқки, у ўз зурриёди тўғрисида қайғурмасин. Бироқ, ҳеч муболағасиз айтиш мумкинки, Ўзбекистондек болажон юрт ер юзида кам топилади.\nМамлакатимиз мустақилликка эришган дастлабки кунларданоқ халқимизнинг ана шу бебаҳо, эзгу хислати давлат сиёсати даражасига кўтарилди.\nХўжайли туманидаги 3-сонли маҳсус давлат мактаб интернати – бунинг айқин мисолидир.\nҚорақалпоғистон Республикаси Қишлоқ хўжалиги вазири Юнусов Ильхамбай Кучкарович 1-июнь – ҳалқаро болаларни ҳимоя қилиш куни муносабати билан Хўжайли туманидаги мактаб интернати барча тарбияланувчиларига совғалар топширди.\nБайрам билан қутлаш маросимида шунингдек, Қорақалпоғистон Республикаси Жўқорғи Кенгесининг комитет бошлиғи З.Зиядуллаев, Қорақалпоғистон Рсепубликаси Ветеренария ва чорвачиликни ривожлатириш комитети бошлиғи М. Кайпанов, Қорақалпоғистон Республикаси Қишлоқ хўжалиги вазирлигининг Касаба уюшма раиси М.Курбаниязов ва бошқа тегишли ташкилот раҳбарлари иштирок етди.\nТадбир доирасида, болажонлар томонидан ҳар турли қизиқарли чиқишлар намойиш этилди.


Саргузаштлар охирлаб қолди... / CHAMPIONAT.asia\n17:20Андрей Фёдоров: "Бу шармандали мағлубият эмас" 53 17:08"Истиқлол" бош мураббийи: "Локомотив" ҳам яхши жамоа, аммо бу футбол" 63 16:50"Локомотив" Тожикистон жамоасига ютқазди ва ОЧЛ билан хайрлашди 473 16:39Почеттино "Манчестер Юнайтед"ни бошқаришга тайёр 12 15:44"Барселона" Луис Суарес ўрнига "Арсенал" ҳужумчисини харид қилмоқчи 26 14:51Шамситдинов “Навбаҳор” билан шартнома имзолади 21 14:45"Зенит" Кокоринни ижарага бериб юборди 0 14:21"Ростов" - "Пахтакор". Ўйиндан олинган суратлар 14 14:05"Локомотив" - "Истиқлол". Асосий таркиблар эълон қилинди 39 13:55"Манчестер Юнайтед" Фернандеш ўрнига бошқа ўйинчини харид қилмоқчи 15 13:29Достон Турсунов "Пусан И'Парк"да 12 13:09Бугун "Локомотив" ўзбек футболи учун тарихий натижа қайд этиши мумкин 28 12:47Шота Арвеладзе: "Ҳали машғулотларда кўп меҳнат қилишимиз керак" 18 12:42Спортчилар ижтимоий тармоқларда 0 12:41"Бунёдкор" - "Ал Завра". Жамоаларнинг қандай либосларда ўйнаши маълум бўлди 13\nТеглар : Ўзбекистон МТЖЖЧ-2022 саралашЭктор КуперЎФА\nЎшанда кўпчилик Куперга катта умид билдирганди. Унинг супер бўлишига ишонганди. Аммо, унинг терма жамоа рулидаги биринчи йиғинидан сўнг умидларимиз пуч бўлиб чиқиши мумкинлиги ҳақида ўйлар пайдо бўла бошлади. Ўша пайтда сайтимизда чоп этилган айрим мақолалар остида журналистларимиз шаънига нималар ёзилмади. Ҳамма Куперни зўр деяверди. Осиё кубоги-2019да ҳам шу ҳолат давом этди. Унинг услуби ўзбек футболига бегона эканлиги ҳақида Шаҳбоз Беғамов мақола ёзганди мусобақадан чиқиб кетганимиздан сўнг. Ўшанда ҳам кўпчилик Австралиядан гол ўтказиб юбормаганимизга учиб мутахассисни олқишлашда давом этди. Ваҳоланки, бу шахсан ўзим кўрган энг кучсиз Австралия эди. Авлодлар алмашинуви жуда ёмон кечаётган жамоага гол уролмаганимиздан хафа бўлишимиз керак эди, аслида. БАА нима қилди кейинги босқичда уларни. Амирликлар голни Дегенекнинг қўпол хатосидан уришди дейишингиз мумкин, аммо "яшил қитъа"ликлар гол уриш учун тайинли вазиятлар ярата олишмади ўша куни. бу уларнинг ўша пайтдаги асл кучи эди. Биз ўша жамоани енгишимиз керак эди.\nКупер шу вақт давомида ротацияларга жуда кам қўл урди. Шерзод Аъзамов биринчи иккита йиғинда ҳам бошиданоқ жароҳат олиб клубига қайтиб кетди. Билмадим, кейин мураббий уни қайтиб чақирмади. Нега? Охирги икки мавсумда Суперлигамизнинг энг стабил марказий ҳимоячиларидан бирини шунчаки чақирмай қўйди. Кореядаги К2 лигада якка пешқадам бўлиб турган "Кванджу"нинг алмаштириб бўлмас асосий таркиб ўйинчиси бўлиб улгурган Рустам Ашурматов бошиданоқ шунчаки "игнор" қилинди. Нега? Мураббийдан бу борада бир эмас икки маротаба аниқ-тиниқ қилиб изоҳ сўрадим. Аргентиналик шунчаки деб қутулди. Марказий ҳимояга Анзур Исмоилов, Ислом Тўхтахўжаев, Эгор Кримец ва Достон Турсуновларни ушлаб олди ва охиригача фақат уларни чақирди. Қолганларчи? Ашурматов мамлакатимизда тўпни ҳимоядан олиб чиқишда энг яхши марказий ҳимоячилардан бири. Унда биринчи паслар аниқлиги юқори. Тўп назоратини хуш кўрадиган ва ҳужумкор футболни маъқул кўрадиган мураббий учун Рустам ажойиб ҳимоячи бўла олади. Аммо, Купернинг ҳимояга асосланган ўйинида унга жой топилмади. Унда баланд бўйли, бақувват ва келганини қайтариб турадиган ҳимоячи керак.\nКупер қилган энг яхши иш терма жамоада Элдор Шомуродовни қанотдан марказий ҳужумга ўтказди. мана шу қарори учун унга раҳмат. Лекин, Элдорни уни "очмади". Шомуродовнинг "ярқираши" Карпин номи билан боғлиқ.\nЖаноб Экторнинг яна бир ёмон одати деярли ҳеч қачон қарорларини изоҳламади, саволларга ҳам олиб қочиб жавоб бериб юрди. Эсимда, ОК-2019дан кейин ташкил этилган матбуот анжуманида ёши катта журналистлардан бири Осиё кубогидаги ўйинларимизни қачон ОАВга изоҳлаб, таҳлил қилиб берасиз деб сўраганди. Ўшанда у тайинли жавоб бермаган. Гўёки, таҳлил қилиш учун йиллар кетиши мумкинлигини айтиб бир кинони 6-7 марталаб кўриши мумкинлигини, ҳар кўрганда янги ниманидир олишини айтгандек бўлганди. Германия терма жамоаси ЖЧ-2018да шарманда бўлди. Кўпчиликда Лёвнинг кетадиган пайти келдиёв деган фикрлар пайдо бўлди. Аммо, Йоахим мамлакатдаги барча ОАВ вакиллари қаршисида юзма-юз тўғридан-тўғри эфирда матбуот анжуманида иштирок этди. Адашмасам 3 соатдан ҳам кўпроқ давом этган ўша анжуманда немислар устози кимларни нега олгани ва олмагани, нима қилмоқчи бўлгани-ю, нималар ўхшамагани ҳақида тўлиқ изоҳ берганди. Кетидан бу вазиятдан чиқиб кетиш учун келажакда нима қилмоқчилигини ҳам батафсил тушунтириб берганди. Мана мураббий, мана ўз ишига профессионаллик ва бошқаларни ҳурмат қилиш.\n"Андижон" бош мураббийи "Пахтакор"га қарши ўйин учун режани айтиб берди\nЎзбекистон терма жамоасининг Фаластинга қарши ўйиндан олдинги бир куни\nМаҳаллий журналистлар Одай Даббаҳ деган ҳужумчи ва жамоа сардори Абдуллатиф Ал Баҳдари асосий куч эканлигини ва жамоа ўйини айнан шу ўйинчига боғлиқлигини айтишганди. Якунда ҳам шундай бўлиб чиқди. Даббаҳ гол урган бўлса, Баҳдари Шомуродовга ўйин давомида имкон бермади. Ўйинолди расмий машғулотга борганимизда фаластинликлар бош мураббийи Нуриддин Оулд Али билан суҳбатлашдик. У терма жамоамизнинг ҳар бир футболчиси ҳақида маълумотларни айтди. Хатто, эртаси куни қайдномага ҳам кирмаган Остон Ўрунов ҳақида ҳам билишини, унинг "Навбаҳор"даги ўйинларини ҳам кўрганини айтганида очиғи ҳайрон қолдим. Қойил, рақибни жуда яхши ўрганибди. Бизнинг мураббийлар ҳам рақибларни шундай ўрганишдими? Бирор марта терма жамоа мураббийларидан кимдир рақибларимиз ўйинини стадиондан кўриб келганини эслай олмайман. Рақиблар ўйини уёқда турсин, ички чемпионат ва кубок ўйинларини ҳам тўлиқ кузатишмади. Қандай қилиб Купер билан шартнома тузаётганда унинг ёзда аввалига Африка Миллатлар кубогида эксперт бўлиб ишлаши, кетидан эса таътилга чиқиб кетишига рози бўлинганига ҳозир ҳам тушунолмайман. Қандай қилиб бунга йўл қўйиш мумкин. Ўша ўтган деярли икки ойда мураббийлар Суперлига, Ўзбекистон кубоги ва Лига кубоги доирасидаги ўнлаб учрашувларни ўтказиб юборишди. Фаластинга кетиш олдидан ўтказилган матбуот анжуманида мураббийга жуда кўп ўйинларни ўтказиб юбориб қандай қилиб таркиб танлагани сўрагандим. Унинг жавобини тўлиқ келтираман:\nКупер ўзбек футболига тўғри келмайдиган услубини қўллашдан тўхтамади ва мана терма жамоамиз Фаластиндан ҳам енгилиб юрибди. Терма жамоамиз ўйинида мазмун йўқолиб қолганига анча бўлган. Расмий ўйинларда Осиё кубогида Туркманистонга қарши кечган баҳсдан бошқа бирорта ўйинда биз рақибдан мутлақо устунлик қилиб ҳужумкор, тажовузкор жамоа бўлганимизни эслай олмайман. Шу ўринда, мен кеча ва бугун бор, лекин эртага бўлиши номаълум Куперни эмас ҳар доим биз билан бўладиган футболчиларимизни оқлайман. Бу ҳолатда уларга айбни ағдариб ташлаш тўғри эмас. Чунки, футболчилар мураббийнинг кўрсатмаларини майдонда бажарадиган аскарлар холос. Мураббий ҳимоядан ўйнашни, тўпсиз ҳаракатланишни, ҳужумга ўтганда қанот ҳимоячиларидан бири ҳужумга умуман қўшилмалигини ва орқада қолишини талаб қилмоқдами, демак улар шундай қилишади. Гарчи, бунга кўникмаган бўлсаларда. Футболчиларимиз ҳақида турли аҳмоқона гапларни тарқатиб юрганларга ҳам ўзи инсоф берсин. Сиз бўралаб сўкаётган, турли хунук лақаблар қўйиб ёмонлаб ётган йигитлар ҳам ўзбек оиласининг фарзанди, ҳаммаси мусулмон. Улар ҳам кимнингдир фарзанди, жигари. Уларнинг ёки оила аъзоларининг ўрнига ўзингизни бир қўйиб кўрингчи... Ўзбек футболи учун жуда ва жуда катта ишларни қилган Одил Аҳмедов ҳеч ким бўлмай қолди биргина ўйин билан, кечагина оғиз кўпиртириб мақталаётган Шомуродовга нималар ёзиб ташланмади. Ҳамма нарсада ҳам сал чегара бўлиши керак. Мухлис бўлгандан кейин мағулбиятдан кейин жунбушга келиши аниқ. Лекин, бу футболчиларни истаганча ҳақорат қилиш мумкин дегани эмас. Сиз ўша ўйинчиларни юзма-юз келиб қолганда ҳам сўка оласизми? Бир марта машғулотларга келиб уларнинг қандай шуғулланишини кўринг, балки футболчиларга бўлган муносабатингиз ўзгарар.\nШамситдинов “Навбаҳор” билан шартнома имзолади 21\nЛюбинко Друлович: “Ўзбекистон учун янги тарих яратишга яқин турибмиз” 63


“МАҲАЛЛА ПОСБОНИ” ЖАМОАТЧИЛИК ТУЗИЛМАСИ ҚАНДАЙ ИШЛАЯПТИ?\nOldingi maqola 200 га яқин мурожаат: КИМДИР УЙЛИ, КИМДИР ИШЛИ БЎЛДИ\nKeyingi maqola МАҲАЛЛА ФАОЛЛАРИ ЎҚУВИДА 92 НАФАР ТИНГЛОВЧИ\nМамлакатимизда тинчлик-осойишталик, хавфсизликни таъминлаш, жамоат тартибини сақлаш, ҳуқуқбузарлик, жиноятчилик ва бошқа ноқонуний хатти-ҳаракатларнинг олдини олиш мақсадида барча фуқаролар йиғинларида профилактика инспекторлари билан бир қаторда “Маҳалла посбони” жамоатчилик тузилмаси фаолияти ҳам йўлга қўйилган. Ўтган йилдан эътиборан ушбу тузилма раҳбарига йиғин раиси маошига тенг миқдорда маош белгиланиб, масъулияти оширилгани эса бу борадаги ишларни такомиллаштиришни кўзлайди.\nТартибга кўра, жамоатчилик тузилмаси раҳбари лавозимига, яъни посбонликка қоида тариқасида олий маълумотли, бевосита тайинлангунгача камида беш йил тегишли ҳудудда доимий яшаётган, ташкилотчилик қобилиятига, ҳаётий тажрибага ва аҳоли ўртасида обрў-эътиборга эга бўлган 18 ёшга тўлган Ўзбекистон Республикаси фуқаролари қабул қилинади. Уларга белгиланган тартибда гувоҳнома ва кўкрак нишони берилади.\nХўш, бугунги натижалар қандай? Маҳалла посбони ўз зиммасидаги масъулиятни нечоғлик англаб етаяпти?\nАфсуски, вилоятимизда бу борада олиб борилаётган ишларни ҳали талаб даражасида деб бўлмайди. Бундай дейишга асосларимиз бор, албатта. Мисол учун, ўтган йили вилоятимиздаги мавжуд 730 та фуқаролар йиғинидан атиги 62 тасида жиноят содир этилмаслигига эришилган, холос. Биргина Қарши шаҳрини оладиган бўлсак, мавжуд 62 та маҳаллада турли кўринишдаги 958 та жиноят содир этилган. Буларнинг катта қисми Шайхали шаҳарча фуқаролар йиғини (92 та), Отчопар (37), Оқтепа (33), Геолог (31), Равоқ (27), Дарвозатутак (26), Нахшаб (24), Мустақиллик (24) маҳаллалари ҳиссасига тўғри келади.\nЎз-ўзидан кўринадики, бу ҳудудларда посбонлар маҳалла осойишталигини, жиноят ва ҳуқуқбузарликларнинг олдини олишни эмас, ўз хотиржамлигини биринчи ўринга қўйган. Аслида “Маҳалла посбони” жамоатчилик тузилмаси маҳалла ҳудудида хавфсизлик ва жамоат тартибини сақлаш, ёшларнинг турли ёт оқим ва ғоялар таъсирига тушиб қолишининг олдини олиш, шунингдек, фуқароларнинг фаоллигини оширишда давлат ва жамоат ташкилотларининг энг яқин кўмакчиси бўлиши керак.\nТаҳлилларга кўра, содир этилган жиноятларнинг аксарияти эр-хотин, қайнона-келин ва қўни-қўшнилар ўртасида оддийгина маиший келишмовчиликлар оқибатида келиб чиққан. Бироқ кўп ҳолларда посбонларнинг салоҳияти, билим ва малакаси талабга жавоб бермаслиги, бундай вазифага фидойи ёшлар сафарбар этилмаётгани сабабли ҳуқуқбузарликларнинг барвақт олдини олишда уларнинг иштироки сезилмаяпти.\nҲолбуки, уларнинг ваколати кенгайтирилиб, кенг миқёсда ишонч билдирилаяпти. Хусусан, Вазирлар Маҳкамасининг 2017 йил 7 октябрдаги “Фуқаролар йиғинининг “Маҳалла посбони” жамоатчилик тузилмаси низомига ўзгартириш ва қўшимчалар киритиш ҳақида”ги қарорига асосан, эндиликда жамоатчилик тузилмаси раҳбари фуқаролар йиғини раиси ва профилактика инспекторининг тавсиясига кўра ички ишлар органлари кадрлар захирасига киритилади.\nҲозирги кунда вилоятимизда 726 нафар посбон хизмат қилаётган бўлса, “Маҳалла посбони” жамоатчилик тузилмаси раҳбари бўлиб ишлаб келган 6 нафар йигит ички ишлар органига ишга қабул қилинди.\n- Ушбу қарор билан посбонлар зиммасидаги масъулият янада ошиб, рағбатлар тизими ҳам такомиллашди, - дейди вилоят ИИБ Ҳуқуқбузарликлар профилактикаси бошқармаси катта инспектори, подполковник Отабек Шодмонов.\n- Ўз навбатида, ижтимоий-маънавий муҳитни соғломлаштириш, ички ишлар органлари ҳисобида турувчи, тарбияси оғир вояга етмаган шахслар билан ишлаш посбонлардан ҳуқуқий билим, ҳаётий тажриба ва мукаммал ёндашувни ҳам талаб этади.\nМаълумотларга кўра, 2017 йилда профилактика инспекторлари ва посбонлар ҳамкорлигида маҳаллаларда 18756 та ҳуқуқбузарлик ҳолати аниқланиб, тегишли чоралар кўрилган. 4493 та жиноятнинг 493 таси бевосита посбонлар саъй-ҳаракати билан очилган. Бу жуда катта рақамлар бўлмаса-да, демак, ишласа бўлади. Ҳамма гап – масъулиятни теран англаш ва ишончни оқлашда.


"Локомотив"нинг навбатдаги рақиб Словакия U-21 термаси » Скачать музыку бесплатно новинки музыки 2016-2017\n"Локомотив"нинг навбатдаги рақиб Словакия U-21 термаси\nКомментариев: 0 Просмотров: 230 Дата: 21-01-2016, 16:45 “Локомотив” Дубайга жўнаб кетаётганида 3 та ўртоқлик ўйинида майдонга тушиши ва учинчи рақиб Жанубий Корея Кей лигаси вакили “Чонбук Моторс” клуби бўлиши ҳақида маълумот бериб ўтгандик. Кейинроқ эса 22 январь куни бўлиб ўтадиган беллашувда рақиб жамоа ўзгариши мумкинлиги ҳақида хабар берилди. Эртага – 22 январь куни Мирко Еличич шогирдлари айтилганидек Осиё қитъаси вакили билан эмас, балки Словакия U-21 терма жамоасига қарши ўйинда майдонга тушишади. Бунга қадар жамоамиз Ғарбий ва Шарқий Осиёнинг 1 тадан клуби билан беллашиб бўлди. Аввалига Саудия Арабистонининг “Ал-Аҳли”си билан, кейин эса Хитой Суперлигаси иштирокчиси “Хенан Жианье” билан ўртоқлик учрашувлари ташкил этилди. Энди навбат Европа вакилига етиб келди. Словакиянинг 21 ёшгача бўлган футболчиларидан ташкил топган жамоаси айни пайтда Дубайда бўлиб турибди. Европа чемпионатининг финал босқичи йўлида ҳаракат қилаётган Павел Ҳапал шогирдлари саралаш босқичида кўнгилдагидек иштирок этишмоқда. Голландия, Белорус, Туркия, Кипр каби термалар билан бир гуруҳдан жой олган Словакия 4 та ўйиндан сўнг етакчилик қилаётгани эътиборга молик. Чехиялик мутахассис шогирдлари саралашнинг 1-турини Белорус майдонида ўтказиб, 0:1 ҳисобида имкониятни бой беришанди. 2-турга келиб эса гуруҳ аутсайдери Кипрни 2:0 ҳисобида таслим этишди. Гуруҳда иккинчи ўринда бораётган, Белорус ва Туркия каби мамлакатларни мағлуб эта олган Голландия Словакиядан ҳар икки учрашувда ҳам енгилган: Амстердамда 1:3, Братиславада эса 2:4 ҳисобларида. Жамоамиз Словакия билан ўйиннинг эртасига Тошкентга қайтиб келади. Айни пайтда Черногория ҳамда Сербиядан ташриф буюрган легионер футболчилар кўрикда бўлиб туришибди. Ҳужум чизиғи вакилларининг “Локомотив”даги келгуси тақдирларига делегациямиз ортга қайтганидан сўнг аниқлик киритиб ўтамиз.


Артемия цисталарини йиғиб олишга қўшимча квоталар тасдиқланади | NORMA.UZ\nАртемия цисталарини йиғиб олишга қўшимча квоталар тасдиқланади\nВазирлар Маҳкамасининг 11.08.2017 йилдаги 614-сон қарори билан артемия цисталарини йиғиб олишга рухсатнома бериш тартиби тасдиқланди.\nМаълумот учун: артемия (лот. Artemia salina) – бўғимоёқликлар туркумига кирувчи қисқичбақасимонлар тури. Артемиянинг кимёвий таркиби ўз ичига оқсиллар, жуда зарур аминокислоталар, витаминлар, гормонлар ва бошқа биологик фаол бирикмаларни олади. Артемия цисталари (мавжуд бўлишнинг вақтинчалик шакли – ҳимоя қобиғи) В гуруҳи витаминлари, масалан, В12 ҳамда каротиноидларга бой. Буларнинг ҳаммаси улардан тиббиётда, косметологияда ва қишлоқ хўжалигида кенг фойдаланишга ёрдам беради.\nДавлат экология қўмитасига Фанлар академиясининг хулосалари асосида 2017 йил учун артемия цисталарини йиғиб олишга қўшимча квоталарни тасдиқлашга истисно тариқасида рухсат берилди. У, ўз навбатида, табиатдан фойдаланувчиларнинг буюртманомалари асосида шакллантирилаётган артемия цисталарини йиғиб олишга квоталар бўйича хулоса берилишини таъминлаши керак (5 кун муддатда).\nАртемия цисталарини йиғиб олишга рухсатнома Қорақалпоғистон Республикаси Экология ва атроф муҳитни муҳофаза қилиш қўмитаси томонидан белгиланган тартибда тасдиқланган шакл бўйича берилади.\nТемир йўлларда юк ва йўловчилар ташиш хавфсизлигини назорат қилиш давлат инспекцияси лицензияловчи органга айланади


Гулга гул деб қарамасангиз... — Ishonch Gazetasi\nЙигит эшик ортида беихтиёр тўхтаб қолди. Ичкаридан келаётган овоз уни гангитиб қўйган. На қўнғироқ тугмасини босишга жазм этар, на шарт бурилиб кетишга ўзида куч топарди. «Наҳотки, бу келинойим бўлса?» деган савол хаёлида гир айланарди. У оғзидан боди кириб, шоди чиқаётган аёлни йўқлаб келган кишиси эканидан ўзича ижирғанар, қулоқларини кафти билан бекитишга уринаркан «Бирор кимса ўтиб қолмасин-да…», дея атрофга олазарак қараб ҳам қўярди. Шу пайт ичкаридан акасининг «Нима қил дейсан, ахир?!» деган ўтинчли овози эшитилди-ю, йигитнинг ҳафсаласи буткул пир бўлди. «Ҳали акам уйдамиди?» – у юрагига урилган оғриқли савол зарбидан ўзи сезиб-сезмайин қўлидаги янгасига аталган лолаларни ғижимлаганча йўлакка сочиб юборди.\nАёл – гулдек нозик хилқат. Унга таъриф берилганида, энг аввало, назокат, латофат, маъсума, оқила, мунис ва дилбар қалб соҳибаси, дея ардоқлайдилар. Жамики гўзалликлар унга қиёсланади. унинг борлигидан кўнгил ҳаловат топади. Юракларда ҳаётга муҳаббат, завқ-шавқ, ишонч ва умид уйғонади унинг жилмайиб боқувчи нигоҳлари қудратидан. Шу боис, уни фаришталарга менгзайдилар. Лекин, афсуски, айрим ҳолатлар аёллик ифорига парда тортаётган, уни ўзидан узоқлаштираётгандек туюлади. Хўш, қандайин важлар иффат маликаси саналган айрим хотин-қизларимизни чапани, қўрс, қўпол, жаҳлининг қулига айлангувчи касга айлантириб қўйяпти? Ёки у аёл сифатида ардоқланиб, аялмаяптими? Ҳаётнинг юки қадди каби нозик қалбини ҳам толиқтириб, ожизанинг яна бир ожизалиги, яъни аламларини бақир-чақирлар орқали ошкор этувчи кимса сифатида намоён этяптими?\n– Илмий тадқиқотлар бугун аёлларимизнинг кўпчилигида ишбилармонлик, тадбиркорлик, лидерликка интилиш каби сифатлар бундан ўн-ўн беш йил олдингига нисбатан ортиб, айрим тоифа эркакларда эса сусайиб бораётганини кўрсатмоқда, – дейди психология фанлари номзоди Одинахон Отажонова. – Аёлларимиздаги бундай фазилатлар атрофдагилар томонидан, албатта, қувватланмоғи керак. Айни пайтда, айтиш жоизки, айрим эркакларимизнинг сусткаш, журъатсиз, оиладаги масъулиятни зиммасига олмасликдек ожизликлари аёлларимизнинг нозик олами дағаллашиб, хира торта боришига изн беряпти. Табиатан аёл эридан кўп нарса кутади. Фан тилида бу «Ижтимоий кутилмалар» дея аталади. Масалан, рўзғорнинг таъминоти, болаларга намуна бўлиб уларни бошқариш, керакли ўринларда муаммоларга ечим топиш, ҳамиша ўз мавқеини тута олиш… Эркакнинг бу каби масалалардаги сусткашлиги эса ўз-ўзидан оилада ўринларнинг алмашувига олиб келади. Бу ҳолат бора-бора феъл-атворга ҳам ўз таъсирини ўтказади.\nЯна бир кўриниш: аёл билан оилада ҳисоблашилмаслиги, ундан фақат хизматларнинггина талаб этилиши натижасида ичга йиллар давомида ютиб келинадиган изтироблар кун келиб турли кўринишлардаги норозилик «портлашлар»ида намоён бўлади. Айрим ўринларда эса аёлнинг ўз «мен»ига юқори баҳо бериши, ўзининг «таъминотчи» ёки «бошқарувчи» сифатида тута бошлаши ҳам қарашлардаги қусурларнинг илдиз отишига замин яратади. Айниқса, аёлнинг турли муросасизликлар таъсиридаги аламидан мурғак болаларига заҳрини сочиб «фориғ» бўлишга ўрганиб қолиши фарзандлар қалбида онага нисбатан меҳр, ҳурмат каби хислатлар ўрнини қўрқув эгаллашига олиб келади.\nИнсон қалби ана шундай сирли жумбоқ. Ҳаёт эса ҳар куни тотли неъматларини узатиб турувчи меҳрибон ҳам эмас. Демакки, ҳар биримиз машаққатлар, синовлар тўсиғини айланиб ўтолмаймиз. Лекин ҳар қандай ҳолатда ҳам аёл АЁЛ бўлиб мушкулотларни енгиб ўтиши жоизлигини унутмаслиги шарт. Кечаги ва бугунги кунимизнинг бекатларида бунга жуда кўп далиллар келтиришимиз мумкин. Назаримда, аёл ўз ифорини дунёга гўзал бир иштиёқ билан боқиб, яхшиликлар излаб асраб-авайламоғи лозим. Оддийгина бир кунимизнинг қадрига етишга уринайлик-а: беғубор тонг отди. Ана шу беғубор олам ичра бир неча сония сайр этиб қанчалар завқ-шавқ, ҳаётга муҳаббат топмоқлик мумкин. Мутахассисларнинг фикрича, вужуд ва руҳият орасида кўз илғамас боғлиқликлар бор. Кўзгуга боқиб жилмайишга мойиллик сездингизми, мияда «Яшамоқ гўзал…» деган садо жаранглайди. Инсоннинг саломатлиги эса кўпроқ нима истеъмол қилаётганига эмас, асосан кўнгил хотиржамлигига дахлдор.\nШу ўринда адабиётларда ёзилган бир маълумотни таъкидламоқчиман. Айтишларича, кўз ёши стрессдан қутулишнинг ишончли усулидан бири экан. У билан чиқиб кетмаган дард-алам бош оғриғи ва артроз касаллигини, доимий асабийлашув ошқозон бузилишини, муттасил нимадандир хавфсирашда яшаш юрак уришининг издан чиқишини келтириб чиқаради. Демак, кулги, йиғи, табиат сайри дилдаги ғуборларни ювишнинг энг самарали воситаларидир. Бу билан сиз йиғлоқига айланинг ёки бўлар-бўлмасга жилмаяверинг, демоқчи эмасмиз. Аёлнинг киприги намланиб, балки мусиқа тинглаб ёки спортнинг қайсидир тури билан машғулликда кўнглини хуфтон қилаётган хираликлардан фориғ бўлиши тилига эрк бериб енгил тортишидан минг бора гўзаллигини таъкидламоқчимиз, холос!\nЎйлаб кўрганмисиз, хоббингиз борми? Йўқса, ўзингизда бу хоҳишни кашф этинг. Ана шу қизиқиш ҳамиша сизни руҳий жиҳатдан озиқлантириб туради. Айтишларича, ёш болаларни суйиб, эркалаш ҳам кишини дилдаги ғашликлардан халос айлаб, ёруғ хаёлларга ошно этаркан. Айниқса, ақлий меҳнат ҳоритганида, нималардир кўнгилни ғашлик тўрлари билан ўрай бошлаганида тўқиш, тикиш, пазандачилик пишир-куйдирлари каби машғулликлар ҳам инсоннинг тан-у жонига оро киради. Гап ўзингизни, ўкинчи аламли ўйларингизни енга олишингизда! Аёл бу каби уринишлари билан, аввало, ўзини аяйди, қолаверса, ундан андаза олиб улғаяётган қизларининг фазилатларига жило беради.\n…Автобус тўхтади. Бекатга етиб келганини билмайин шошиб қолган йигит ўрнидан қўзғаларкан, қаршисида тик турган нозиккина қизни турткилаганча эшик томон ошиқади.\n– Эҳтиёт бўлсангиз-чи? – қизнинг бу эътирози йигитнинг ўқрайиб ўгирилиши-ю, ҳақоратомуз сўзлари билан тўқнашади.\n– Ахир мен қиз боламан-ку? Наҳотки…\nҲа, у бу гал, балки ҳеч нарса демайин норизолигини ичига ютар, янаги сафар сўз айтмас. Лекин у атрофида шундайин муносабатларни кўраверса, бир куни ўзидан узоқлашади. Гулни гул, деб қарамасангиз сўлгани мисол, аёлни аёл деб билмаслик қалбидаги гўзал, нафис пардани юлиб ташлайди кун келиб!\nШундай. Аёлнинг ўзи каби унинг ифори ҳам жуда-жуда нозик. Демакки, унинг ифорини йўқотмаслик ташвишини фақат ўзигина эмас, атрофидагилар ҳам маълум маънода чекмоқлари керак.\nЎттизинчи курс талабаси\n37 та уй топширилди